Diari Oficial de la Generalitat Valenciana


Sumari del DOGV 8725, del 24-01-2020 (2020/414)

RESOLUCIÓ de 30 de desembre de 2019, de la Direcció General de LABORA Servei Valencià d'Ocupació i Formació, per la qual s'aprova la convocatòria de subvencions per a dur a terme accions formatives dirigides prioritàriament a persones amb ocupació amb càrrec a l'exercici pressupostari 2020, en aplicació de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el finançament d'aquesta, i s'estableixen les bases reguladores per a la concessió de subvencions públiques destinades al finançament.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8725

Data del DOGV
:   24-01-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/414


Data del document
:   30-12-2019

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 de desembre de 2019, de la Direcció General de LABORA Servei Valencià d'Ocupació i Formació, per la qual s'aprova la convocatòria de subvencions per a dur a terme accions formatives dirigides prioritàriament a persones amb ocupació amb càrrec a l'exercici pressupostari 2020, en aplicació de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el finançament d'aquesta, i s'estableixen les bases reguladores per a la concessió de subvencions públiques destinades al finançament. [2020/414]  
La Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, ha sigut desplegada pel Reial decret 694/2017, de 3 de juliol, que ha establit, entre altres aspectes, la regulació de les iniciatives i els programes de formació professional per a l'ocupació, els requisits i els límits de les accions formatives, els destinataris d'aquestes i la manera d'acreditar les competències adquirides pels treballadors, així com els instruments del sistema integrat d'informació i el règim de funcionament del Sistema de Formació Professional per a l'Ocupació.  
No obstant això, l'esmentat Reial decret 694/2017, de 3 de juliol, no esgota el desenvolupament reglamentari de la Llei 30/2015, de 9 de setembre, i així, en data 1 d'abril de 2019, es va publicar en el BOE l'Ordre TMS/368/2019, de 28 de març, per la qual es desenvolupa el Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, en relació amb l'oferta formativa de les administracions competents i el finançament d'aquesta, i s'estableixen les bases reguladores per a la concessió de subvencions públiques destinades al finançament.  
Aquesta ordre compleix l'objectiu de desenvolupar el reial decret esmentat en relació amb l'oferta de formació professional per a l'ocupació, i regula les bases que han de regir la concessió, en règim de concurrència competitiva, de subvencions públiques destinades a finançar aquesta formació per les diverses administracions públiques en els respectius àmbits de gestió.  
En aquesta línia, es preveu un conjunt de disposicions comunes per a totes les subvencions que es concedisquen en règim de concurrència competitiva per les diverses administracions públiques, sense perjudici que les competències d'execució i d'autoorganització que tenen reconegudes les comunitats autònomes i de les necessitats d'adaptació als territoris respectius. L'ordre també preveu un conjunt de mesures perquè siguen desenvolupades per les diverses administracions públiques, pel que fa a la qualitat i l'avaluació de la formació, així com respecte del seguiment i control d'aquesta.  
  
Així mateix assenyala que l'àmbit d'aplicació de l'ordre s'estén a tot el territori nacional, sense perjudici que les competències d'execució i d'autoorganització que tenen reconegudes les comunitats autònomes i recull entre l'oferta formativa de les administracions competents, que es finançarà en els termes previstos en l'ordre.  
  
De manera que aquesta resolució pretén concretar o desenvolupar en l'àmbit competencial de la Comunitat Valenciana, el que es preveu en les bases reguladores esmentades per a la concessió de subvencions públiques destinades al finançament d'accions formatives dirigides prioritàriament a persones amb ocupació.  
D'altra banda, i com es preveu en el Projecte de llei de pressupostos de la Generalitat per a l'exercici 2020, dins del programa 322.52 €Formació i qualificació professional?, la línia de subvenció 5644000, dirigida a subvencionar els plans de formació per a l'ocupació dirigits preferentment a persones amb ocupació, es considera oportuna la tramitació anticipada d'una resolució de convocatòria d'ajudes destinades a aquest programa per a l'exercici 2020, segons el que preveu l'article 167 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, que estableix que es podrà arribar al moment procedimental immediatament anterior al de la resolució de la concessió, i haurà de constar en tots els tràmits que aquest atorgament estarà condicionat a l'existència, en els pressupostos de l'exercici econòmic següent, de crèdit adequat i suficient per a això.  
En virtut del que s'ha exposat i d'acord amb el que preveu l'article 160.4 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, aquesta secretaria autonòmica d'Economia i Ocupació, Direcció General de LABORA Servei Valencià d'Ocupació i Formació, procedeix a dictar Resolució d'aprovació a càrrec de l'exercici pressupostari 2020 de la convocatòria de subvencions, en aplicació de l'Ordre TMS/368/2019, de 28 de març, per la qual es desenvolupa el Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el finançament d'aquesta, i s'estableixen les bases reguladores per a la concessió de subvencions públiques destinades al finançament, de conformitat amb el Consell Valencià de Formació Professional, resolc:  
  
  
Primer. Aprovació de la convocatòria i indicació de l'Ordre per la qual s'aproven les bases reguladores de les subvencions  
Es convoquen per a l'exercici 2020 les subvencions per a la dur a terme accions formatives dirigides prioritàriament a persones amb ocupació, regulades en l'Ordre TMS/368/2019, de 28 de març, per la qual es desenvolupa el Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el finançament d'aquesta, i s'estableixen les bases reguladores per a la concessió de subvencions públiques destinades al finançament, publicada en el BOE número 78, en data 1 d'abril de 2019 (en avant, ordre de bases).  
  
Segon. Finançament i import de la convocatòria  
La concessió de les subvencions queda condicionada a l'existència de crèdit adequat i suficient en el moment de la resolució de concessió, en el pressupost de LABORA Servei Valencià d'Ocupació i Formació per a l'exercici 2020, pel qual la quantia total màxima que figura en el paràgraf següent té caràcter estimat, a l'efecte del que preveu l'article 56 del Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions (d'ara en avant, RLGS i LGS, respectivament).   
  
Es destinarà per a atendre les subvencions per a dur a terme les accions formatives dirigides prioritàriament a persones amb ocupació un import global màxim estimat de 96.362.302 euros a càrrec de la línia de subvenció 5644000 del capítol IV del subprograma 322.52, del pressupost de LABORA Servei Valencià d'Ocupació i Formació per a l'exercici 2020, amb el desglossament que apareix a continuació:  
1. Per als programes formatius prevists en el resolc quart es destinarà un import màxim estimat de 16.879.389 euros amb la distribució següent per programes que també té caràcter estimatiu:  
a) Per als programes de formació sectorials es destinarà un import màxim de 4.950.000 euros.  
b) Per als programes de formació transversals es destinarà un import màxim de 9.900.000 euros.  
c) Per als programes de formació dirigits a l'economia social es destinarà un import màxim de 550.000 euros.   
d) Per als programes de formació dirigits a treballadors autònoms es destinarà un import màxim de 550.000 euros.   
2. Per a les ajudes a l'alumnat desocupat assistent als programes formatius, previstes en el resolc desé d'aquesta convocatòria, es destinarà un import màxim estimat de 550.000 euros.  
Atés que per a l'exercici 2020 les ajudes convocades en aquesta resolució estan finançades amb fons la distribució dels quals es fa a través d'una conferència sectorial, la concessió d'aquestes estarà condicionada al fet que l'òrgan competent de l'Administració de l'Estat haja dut a terme les actuacions o dictat els actes administratius que permeten assegurar l'efectivitat de la transferència de fons afectats.  
D'acord amb el que s'estableix en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat, es fixa una quantia addicional a la indicada anteriorment per un import de 5.000.000 euros, amb la distribució estimativa següent:  
a) Per als programes de formació sectorials es destinarà un import màxim d'1.500.000 euros.  
b) Per als programes de formació transversals es destinarà un import màxim de 3.000.000 euros.  
c) Per als programes de formació dirigits a l'economia social es destinarà un import màxim de 166.666 euros.   
d) Per als programes de formació dirigits a treballadors autònoms es destinarà un import màxim de 166.666 euros.  
e) Per a les ajudes a l'alumnat desocupat assistent als programes formatius previstes en el resolc desé d'aquesta convocatòria es destina un import màxim de 166.668 euros.  
Amb caràcter previ a la resolució de concessió, es publicarà en el Diari Oficial de la Generalitat Valenciana l'import dels crèdits disponibles addicionals i la distribució definitiva, sense que aquesta publicitat implique l'obertura de termini per a presentar noves sol·licituds ni l'inici de nou còmput de termini per a resoldre.  
L'efectivitat de la quantia addicional màxima queda condicionada a la declaració de disponibilitat del crèdit a conseqüència de les circumstàncies assenyalades abans i, si s'escau, després de l'aprovació de la modificació pressupostària que procedisca en un moment anterior a la resolució de la concessió de la subvenció.  
Les ajudes a la formació regulades en aquesta resolució són compatibles amb el mercat comú, d'acord amb l'article 107, apartat 1 del Tractat de funcionament de la Unió Europea i queden dispensades de l'obligació de notificació establida en l'article 108, apartat 3, del Tractat i de comunicar d'acord amb el que preveu l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reuneixen tots els requisits de l'article 107.1, perquè no suposen avantatge econòmic per a una empresa ni falsegen la competència, i no afecten els intercanvis comercials entre els estats membres.   
  
  
Tercer. Objecte i condicions de la concessió de les subvencions  
1. Aquesta resolució té per objecte la convocatòria d'ajudes per a desenvolupar programes de formació dirigits almenys en un 70 % per a treballadors que treballen en empreses o centres de treball situats a la Comunitat Valenciana o treballadors autònoms que hi resideixen, i en un 30 % com a màxim treballadors desocupats residents també a la Comunitat Valenciana.  
2. L'import de les sol·licituds de subvenció de cada entitat, per al desenvolupament dels programes establits en el resolc quart, no podrà superar els percentatges que s'indiquen a continuació de la dotació assignada inicialment a cada tipus de programa i sector, i cada entitat pot fer un màxim d'una sol·licitud per tipus de programa i sector.  
  
· Per als programes de formació sectorials, els establits en l'apartat 4 d'aquest resolc.  
· Per als programes de formació transversals un 15 %, equivalent a 1.485.000 euros.  
· Per als programes de formació dirigits a l'economia social i els dirigits a treballadors autònoms un 30 %, equivalent a 165.000 euros.  
  
3. Les accions formatives que es poden sol·licitar estan incloses en els plans de referència, publicats en la pàgina web www.labora.gva.es, en què s'indica la modalitat d'impartició, les hores de cada acció formativa, la condició de prioritària o no, així com els requisits tècnics.  
  
4. Les accions de tipus sectorial dels plans de referència detallats en l'apartat anterior correspondran als sectors que s'indiquen a continuació, als quals, d'acord amb el que preveu l'apartat 2 d'aquest resolc, s'aplicaran els límits percentuals i quantitatius següents:  
  
  
Quart. Modalitats de programació  
1. Tipus de programes:  
a) Sectorials: els programes de formació sectorials es compondran d'accions formatives dirigides a la formació de persones amb ocupació, amb la finalitat de desenvolupar accions formatives d'interés general per a un sector determinat i per a satisfer necessitats específiques de formació d'aquest. Les accions específiques d'aquests programes també es podran dirigir al reciclatge i la requalificació de personal que procedeix de sectors en situació de crisi.  
b) Transversals: els programes de formació transversals estaran composts per accions formatives dirigides a obtindre competències transversals a diversos sectors de l'activitat econòmica que han de ser objecte d'atenció prioritària per a donar resposta a les tendències identificades i afavorir l'ocupabilitat i la mobilitat intersectorial de les persones amb ocupació, prenent com a base l'informe anual i l'escenari plurianual prevists en els articles 4 i 5 de la Llei 30/2015, de 9 de setembre, respectivament.  
Així mateix, aquests programes podran incloure accions formatives dirigides a l'obtenció de les competències clau per a l'accés als certificats de professionalitat de nivell 2 o de nivell 3.  
c) Economia social: per tal que s'atenguen les necessitats formatives de les persones amb ocupació del sector de l'economia social, aquestes podran participar en els programes de formació sectorials i transversals previstos en els apartats anteriors a) i b).  
d) Els treballadors autònoms: a fi d'atendre les necessitats formatives dels treballadors i treballadores autònoms, aquests podran participar en els programes de formació sectorials i transversals previstos en els apartats a) i b) anteriors.  
2. Tipus d'accions formatives que, en tot cas, hauran d'estar incloses en el Catàleg d'especialitats del Servei Públic d'Ocupació Estatal (en avant, SEPE):  
a) Accions formatives no vinculades a l'obtenció de certificats de professionalitat que responguen a les necessitats de competències específiques dels diversos sectors productius, així com de competències transversals a aquests, incloses les requerides pel treball autònom i de l'economia social.  
b) Accions formatives vinculades a l'obtenció de certificats de professionalitat, complets o d'oferta modular, que responguen als requeriments de qualificació professional en els diversos sectors productius, així com de qualificacions professionals transversals a aquests.  
  
c) Accions formatives vinculades amb competències clau de nivell 2 o de nivell 3 dirigides al compliment dels requisits d'accés als certificats de professionalitat d'aquests nivells, sempre que figuren en les necessitats identificades en els àmbits de negociació col·lectiva sectorial estatal.  
3. A l'efecte de la programació formativa, es consideren àrees prioritàries les dirigides a anticipar les necessitats de qualificació del sistema productiu, així com a cobrir les necessitats actuals i les orientades al desenvolupament dels sectors més innovadors i/o amb millors perspectives d'ocupació o necessitats vinculades amb els sectors productius que tinguen regulacions específiques.  
4. Els programes de formació s'organitzaran per a grups (cursos) d'almenys 10 participants. Aquests grups (cursos) no podran superar, en cap moment, el nombre de participants per als quals l'aula estiga acreditada o inscrita en l'especialitat o les especialitats que cal impartir.  
  
5. Els programes de formació s'ajustaran al que estableixen l'article 19 i els següents del Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral i en aquests s'haurà d'especificar la modalitat d'impartició.  
6. Quan es tracte de formació conduent a l'obtenció de certificats de professionalitat, s'haurà d'adequar a la normativa reguladora d'aquests establida en el Reial decret 34/2008, de 18 de gener, pel qual es regulen els certificats de professionalitat, i en l'Ordre ESS/1897/2013, de 10 d'octubre, que el desenvolupa, i els centres de formació hauran d'estar acreditats per a la impartició de la modalitat corresponent per l'administració laboral competent.  
7. La impartició dels cursos de formació únicament es podrà iniciar a partir de la notificació de la resolució de concessió de la subvenció.  
  
  
Cinqué. Lloc i termini de presentació de sol·licituds   
1. Les sol·licituds es presentaran telemàticament en model normalitzat, juntament amb la documentació específica.  
Per a fer la presentació telemàtica de les sol·licituds, s'accedirà a la Seu Electrònica de la Generalitat (https://sede.gva.es), des de la qual es podrà accedir al tràmit de presentació de sol·licituds a ajudes de LABORA Servei Valencià d'Ocupació i Formació, o del web www.labora.gva.es a través de l'enllaç ?Sol·licitud telemàtica?. Per a fer la presentació, el sol·licitant ha de disposar de signatura electrònica avançada, amb el certificat reconegut d'entitat (persones jurídiques) o amb el certificat reconegut per a ciutadans (persona física), els dos emesos per la seu electrònica de la Generalitat (https://sede.gva.es). En el cas que es presente un certificat digital de persona física i que s'actue en representació d'una persona jurídica, cal inscriure's prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica.  
2. El termini de presentació de sol·licituds serà de 15 dies hàbils comptats des de l'endemà a la publicació de la convocatòria en el DOGV.  
  
Sisé. Documentació i informació que ha d'acompanyar la sol·licitud  
  
1. En el cas de societats civils sense personalitat jurídica i comunitats de béns, hauran de fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció que han d'aplicar cada un, que tindran igualment la consideració de beneficiaris. En qualsevol cas, han de nomenar un representant o apoderat únic de l'agrupació amb poders suficients per a complir les obligacions que, com a beneficiari, corresponen a l'agrupació. No es podrà dissoldre l'agrupació fins que haja transcorregut el termini de prescripció previst en els articles 39 i 65 de l'LGS.  
  
La documentació relacionada en l'apartat següent l'aportarà cada un dels membres que es comprometa a efectuar totes o part de les activitats en nom i per compte del primer.   
2. La sol·licitud s'acompanyarà de la documentació següent, que s'haurà d'annexar per mitjans telemàtics, sense perjudici que puga requerir-se en circumstàncies determinades l'exhibició dels documents originals per a l'acarament d'aquests:   
a) Autorització expressa a LABORA Servei Valencià d'Ocupació i Formació perquè comprove les dades d'identitat de la persona que ho sol·licita o, en cas de tractar-se d'una persona jurídica, del seu representant, de conformitat amb el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. No obstant això, si de la comprovació que es fa hi ha alguna discordança amb les dades facilitades per la mateixa persona interessada, l'òrgan instructor estarà facultat per a fer les actuacions procedents per a aclarir-la. Si la persona que ho sol·licita no presta el seu consentiment, haurà d'aportar còpia del document nacional d'identitat.   
Si es tracta d'una persona jurídica, haurà d'aportar, a més, documentació acreditativa i identificativa d'aquesta, que consisteix en còpia de l'escriptura de constitució/estatuts actualitzada i acreditació de la inscripció en el Registre Mercantil o el registre corresponent, així com de la targeta d'identificació fiscal i, si s'escau, poders de representació. En el cas que aquesta s'haja aportat anteriorment i no haja tingut cap variació, caldrà tan sols el certificat o declaració responsable del representant legal de l'entitat que acredite que no s'ha produït cap canvi en la documentació identificativa de l'entitat i de la vigència del nomenament del president o de qui en tinga la representació en data de presentació de la sol·licitud. Així mateix, haurà de constar en aquest certificat l'expedient administratiu en el qual es va aportar aquesta i l'òrgan al qual es va dirigir.  
b) Declaració responsable de no trobar-se en cap dels supòsits de l'article 13.2 i 3 de l'LGS, segons model normalitzat, així com de no ser deutor per resolució de procedència de reintegrament.  
c) Declaració responsable del compliment de la normativa sobre integració laboral de persones amb discapacitat o, si escau, l'exempció d'aquesta obligació, segons el que s'estableix en el Decret 279/2004, de 17 de desembre, del Consell.  
d) Document acreditatiu de l'últim abonament de l'Impost d'Activitats Econòmiques (IAE) o declaració responsable de l'exempció o no subjecció d'aquest, amb indicació de l'epígraf o epígrafs en els quals estiga donat d'alta.  
e) D'acord amb el que preveu l'article 22.4 de l'RLGS, la presentació de la sol·licitud de subvenció comportarà l'autorització del sol·licitant perquè l'òrgan concedent obtinga de manera directa l'acreditació de les circumstàncies previstes en els articles 18 i 19 del reglament esmentat a través de certificats telemàtics, i en aquest cas el sol·licitant no haurà d'aportar la certificació corresponent.  
No obstant això, el sol·licitant podrà denegar expressament aquesta autorització, i haurà d'aportar les certificacions que s'indiquen a continuació , i que tindran un període de validesa de sis mesos a comptar de la data de l'expedició d'aquestes d'acord amb el que estableix l'article 23.3 d'aquest reglament:  
. de l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
. de la Tresoreria General de la Seguretat Social, el certificat que acredite que el sol·licitant es troba al corrent en el compliment de les seues obligacions.  
. dels serveis territorials de la conselleria competent en matèria d'hisenda, el certificat que acredite que el sol·licitant no té deutes de naturalesa tributària amb la Generalitat.  
f) Dades de domiciliació bancària segons model normalitzat i document acreditatiu de la titularitat del compte bancari.  
g) Relació prioritzada dels grups (cursos).  
h) En el cas que se sol·liciten accions formatives (especialitats) que no pertanyen a un certificat de professionalitat, declaració responsable del representant de l'entitat sobre disposició de les instal·lacions, els equipaments, els mitjans i els recursos humans especificats en el programa formatiu que conste en el catàleg d'especialitats formatives sobre l'especialitat corresponent. La falta de presentació amb anterioritat a la fi del termini de presentació de sol·licituds, d'aquesta declaració responsable referida a l'especialitat corresponent, implicarà l'anul·lació de l'acció formativa i, si escau, de l'entitat afectada, prèviament al requeriment corresponent.  
En aquest cas, aquesta inscripció s'aplicarà únicament en el cas que l'entitat en resulte beneficiària, i tindran una vigència limitada a la de la mateixa durada de la impartició de les accions formatives subvencionades.  
i) En el cas de la teleformació, s'hauran de complir els requisits recollits en l'annex II de l'Ordre TSM 369/2019, de 28 de març, per la qual es regula el Registre estatal d'entitats de formació del Sistema de Formació Professional per a l'Ocupació en l'àmbit laboral, així com els processos comuns d'acreditació i inscripció de les entitats de formació per a impartir especialitats formatives incloses en el Catàleg d'especialitats formatives, relatius a les característiques de la plataforma. En aquest cas, així com en el de formació mixta, hauran d'aportar les claus d'accés a la plataforma web corresponent, amb el mateix perfil assenyalat en l'apartat anterior, així com la descripció de les característiques de la plataforma i el material, que en aquest cas s'haja de lliurar a l'alumnat. Aquest accés haurà d'estar operatiu fins que acabe el termini de justificació. En tot cas l'entitat haurà de conservar la informació recollida en la plataforma fins a la liquidació definitiva de l'expedient a l'efecte de comprovació, si escau.  
  
En el cas de teleformació, quan es tracte d'accions formatives conduents a l'obtenció de certificats de professionalitat, es requerirà l'acreditació del centre o l'entitat per a impartir aquesta modalitat, en els termes previstos en el Reial decret 34/2008, de 18 de gener, pel qual es regulen els certificats de professionalitat, i l'Ordre ESS/1897/2013, de 10 d'octubre, que el desenvolupa, i els protocols de connexió que permeten accedir a aquesta i obtindre de manera automàtica els informes necessaris. A aquest efecte, serà preceptiu proporcionar una direcció (amb les seues credencials corresponents) d'accés a la plataforma, amb perfil de responsable de l'Administració, però sense possibilitat de modificar dades.   
Quan es tracte d'accions formatives no conduents a l'obtenció de certificats de professionalitat, la declaració responsable prevista en la lletra anterior haurà de referir-se també al compliment dels requisits recollits en l'annex II esmentat. Així mateix, en cas de preveure la realització de sessions presencials en centres o entitats, s'aportarà el corresponent acord o conveni actualitzat en el moment de presentació de la sol·licitud.  
j) El projecte que continga el programa formatiu de l'entitat es presentarà en una única sol·licitud en format electrònic, segons model facilitat per LABORA Servei Valencià d'Ocupació i Formació a aquest efecte. En la modalitat de teleformació certificable, s'aportarà en els termes expressats i havent d'incloure els aspectes determinats en l'article 14 de l'Ordre ESS/1897/2013, de 10 d'octubre, per la qual es desenvolupa el Reial decret 34/2008, de 18 de gener.  
3. Amb caràcter voluntari, podrà aportar-se, així mateix, documentació acreditativa de:  
a) La implantació d'un sistema de gestió de la qualitat en vigor, segons annex I.  
b) Declaració responsable del nombre de persones que a data de sol·licitud estiguen incloses en la plantilla de l'entitat, en alta durant un període igual o superior a 9 mesos, en aquesta en l'exercici pressupostari anterior al qual finança aquesta convocatòria (en cap cas es prendran en consideració els contractes subvencionats a través dels programes mixtos d'ocupació-formació) i acreditació documental de les persones incloses en la plantilla, durant el mateix període, que reunisquen alguna de les condicions següents:  
 Persones amb diversitat funcional reconeguda amb un grau igual o superior al 33 % (discapacitat física, psíquica o sensorial), persones afectades amb trastorn mental greu o molt greu. Aquest extrem s'acreditarà amb la presentació de l'Informe de treballadors en alta (ITA) de la Seguretat Social i de l'Informe de vida laboral d'empresa, que inclou el període comprés entre el 01/01/2019 i fins a una data inclosa dins del termini de sol·licitud.   
 Persones en situació o risc d'exclusió social, s'acreditarà mitjançant certificat emés pels serveis socials competents, la data d'emissió del qual estiga dins dels sis mesos anteriors a la data de finalització del termini de presentació de les sol·licituds.  
 Dones víctimes de violència de gènere, situació que s'acreditarà per qualsevol dels mitjans previstos en l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
c) Acreditació documental que en l'escriptura de constitució o en els estatuts de l'entitat, degudament inscrits en el registre corresponent, figura com a objectiu d'aquesta el fet de treballar a favor de la igualtat d'homes i dones. En el cas que l'entitat no dispose d'escriptura de constitució o estatuts, presentarà una declaració responsable a aquests efectes. Les entitats subjectes al règim de funció pública en matèria de personal, compleixen aquest requisit per prescripció legal i no serà necessària la presentació de la declaració responsable.  
  
d) Acreditació documental de disposar l'entitat que les sol·licita d'un pla d'igualtat en els termes previstos en l'annex I d'aquesta convocatòria. Si l'entitat disposa d'un pla la vigència del qual ha finalitzat, bastarà amb la presentació de la resolució de visat del pla d'igualtat expirat i la sol·licitud de tramitació d'un nou pla, juntament amb la documentació presentada davant de l'organisme competent en igualtat de gènere. Entre l'expiració del pla anterior i la sol·licitud del nou no poden haver transcorregut més de sis mesos.  
L'aportació de la documentació recollida en aquest apartat té caràcter voluntari, en conseqüència, solament es valorarà la documentació que acompanye l'entitat en el termini de sol·licitud, sense que procedisquen requeriments d'aquesta.  
  
Seté. Projecte formatiu   
El projecte d'acció formativa, que es presentarà telemàticament segons model normalitzat, recollirà els següents aspectes de l'acció formativa:  
a) Característiques generals:  
· Codi, denominació de l'acció modalitat, nombre de grups.  
· Nombre d'hores de l'acció formativa (hores de cada modalitat; presencial, teleformació i mixta).  
· Quan es tracta de formació conduent a l'obtenció d'un certificat de professionalitat, s'ha d'especificar el reial decret que el regula.  
· Quan es tracta de formació dirigida a l'obtenció d'un certificat de capacitació professional, cal detallar la normativa que el regula.  
b) Personal docent:  
S'ha d'indicar el formador i/o la formadora per grup, la qualificació, el nivell d'experiència docent i l'experiència professional en l'àrea que cal impartir.  
En el cas d'accions de teleformació o mixtes, cal indicar els requisits exigits al tutor formador o tutora formadora i del personal que realitze tasques de suport tècnic relacionades directament amb el procés d'aprenentatge, assessorament i orientació a l'alumnat.  
c) Descripció del material: cal emplenar només en el cas que l'acció formativa no conduïsca a l'obtenció d'un certificat de professionalitat (en qualsevol modalitat).  
d) Informació addicional per a accions de teleformació o mixtes.  
HUITÉ. Instrucció   
1. El procediment de concessió de les ajudes, es tramitarà en règim de concurrència competitiva.   
Les sol·licituds es presentaran en la forma i el termini establits en aquesta convocatòria.  
L'òrgan instructor del procediment serà la Subdirecció General de Formació Professional per a l'Ocupació, les sol·licituds seran sotmeses a una fase d'instrucció en la qual es verificarà el compliment dels requisits exigits, i es podrà recaptar de les entitats sol·licitants l'aportació addicional de tota la documentació que es necessite per a acreditar el compliment exacte de les condicions exigides en les convocatòries i assegurar que es disposa de les dades necessàries per a la valoració correcta d'aquestes.  
D'acord amb el que preveu l'article 68 de la Llei 39/2015, d'1 d'octubre, del procediment administratiu comú de les administracions públiques, en el cas que la sol·licitud presentada no complisca els requisits exigits o la documentació aportada amb caràcter obligatori, continga errors o siga insuficient, l'òrgan instructor requerirà l'entitat que les sol·licita perquè, en el termini de deu dies, esmene la falta o l'aportació els documents preceptius, amb indicació que, si així no ho fa, se la tindrà per desistida en la seua petició, prèvia resolució que haurà de ser dictada en els termes previstos en l'article 21 de la mateixa llei.  
  
2. S'inadmetran les sol·licituds presentades per una entitat per a un programa o sector determinats, quan, prenent en consideració la liquidació obtinguda en l'última convocatòria en què ha resultat beneficiària en el mateix programa o sector, d'entre les tres últimes publicades, haja incorregut en algun dels supòsits següents:  
a) Haver justificat de conformitat una quantia inferior al 35 % de la subvenció inicialment concedida.  
b) Haver obtingut en la valoració tècnica calculada en la fase de liquidació de la subvenció una disminució superior a un 25 %, en relació amb l'obtinguda per a l'aprovació del pla en el procés corresponent de valoració de sol·licituds.   
3. D'acord amb el que estableix l'article 22 de la Llei 38/2003, de 17 de novembre, general de subvencions, per a la valoració dels projectes es constituirà una comissió de valoració, els components de la qual seran designats per la persona que tinga la direcció del servei responsable de la instrucció, que assumirà les funcions de presidència, o la persona que la substituïsca. La designació dels membres de la comissió de valoració s'ajustarà als principis de composició i presència equilibrada d'homes i dones en aplicació de la Llei orgànica 3/2007, de 22 de març, per a la igualtat efectiva d'homes i dones, sempre que siga possible en atenció als recursos humans disponibles.  
Vocals: cinc persones tècniques del Servei de Gestió de Programes de Formació per a l'Ocupació.  
Secretaria: la tindrà una persona designada d'entre les anteriors per la comissió de valoració.   
4. A la vista de la documentació que obra en l'expedient i prèvia ponderació dels criteris de valoració, la comissió de valoració emetrà informe motivat en què es concrete el resultat de l'avaluació.  
  
5. Realitzades les valoracions s'emetrà una llista provisional de valoració en què quedarà reflectida la puntuació obtinguda en cada ítem de valoració i la puntuació final de cadascuna de les sol·licituds que compleixen tots els requisits necessaris per a ser beneficiàries d'aquestes subvencions. Aquesta llista es publicarà en la pàgina web www.labora.gva.es, a fi que puguen fer les al·legacions corresponents en el termini de 10 dies. Així mateix, es remetrà un avís a l'adreça de correu electrònic que figure en l'expedient, en què s'informarà de la publicació esmentada. La falta de pràctica de l'avís no impedirà que la publicació siga considerada plenament vàlida des de la seua data.  
Una vegada ateses aquestes al·legacions, la comissió de valoració emetrà les actes motivades corresponents en què es concrete el resultat definitiu de la valoració amb indicació dels factors o els criteris tinguts en compte en la valoració i la seua aplicació concreta en els seus annexos corresponents. Les llistes de valoració annexes a aquestes actes seran publicades en la pàgina web www.labora.gva.es i inclouran les puntuacions obtingudes en cada ítem de valoració i la puntuació final obtingudes per les sol·licituds que compleixen tots els requisits necessaris per a ser beneficiària de les subvencions que es preveuen en la convocatòria corresponent, sense que càpien al·legacions a aquest.  
6. El resultat de la valoració estarà a la disposició del Consell Valencià de Formació Professional.  
  
Nové. Resolució: termini, notificació i recursos   
1. A la vista de la instrucció practicada es formularà proposta de resolució provisional, de la qual es donarà audiència a l'entitat que la sol·licita en el cas que l'import de la subvenció proposat siga inferior al sol·licitat. En el termini de deu dies l'entitat podrà acceptar i reformular el programa de formació a la quantitat proposada o formular les al·legacions que estime oportunes. En tot cas, la reformulació haurà de respectar l'objecte, les condicions i la finalitat de la subvenció, així com les condicions previstes per a cada programa en aquesta resolució.   
  
2. Tenint en compte l'al·legat per l'entitat que les sol·licite en el tràmit d'audiència i la reformulació del programa de formació, si escau, l'òrgan instructor formularà la proposta de resolució definitiva.  
  
3. En el cas que queden sol·licituds presentades a l'empara de la convocatòria corresponent, valorades positivament d'acord amb el procediment establit, i que no puguen ser ateses per falta de disponibilitat pressupostària, aquestes es constituiran en llista de reserva degudament ordenada, i podran resoldre's favorablement en la mesura en què es dispose de crèdit en la línia pressupostària i tipus de programa corresponent a conseqüència d'una dotació pressupostària més elevada o renúncies a subvencions concedides.  
4. A la vista de la proposta de resolució definitiva, la direcció general competent en matèria de formació professional per a l'ocupació dictarà resolució procedent, per ordre de puntuació de més alta a més baixa, per delegació de la direcció general de LABORA Servei Valencià d'Ocupació i Formació.  
El termini per a resoldre i notificar la resolució del procediment serà de sis mesos, comptats des de l'endemà a la data de finalització del termini de presentació de sol·licituds. Si transcorregut aquest termini no s'ha dictat resolució, la sol·licitud s'entendrà desestimada per silenci administratiu.  
5. A la resolució de concessió s'annexarà el programa de formació corresponent, les seues condicions d'execució, així com les accions formatives (especialitats) que cal desenvolupar i alumnat que cal formar. Així mateix, preveurà una quantia addicional amb l'import de les ajudes corresponents al nombre teòric d'alumnat aturat i amb discapacitats que puguen assistir al programa de formació subvencionat, import que en cap cas es considerarà integrant del seu patrimoni.  
  
6. D'acord amb el que preveu l'article 11 de l'Ordre de bases, una vegada recaiguda la resolució de concessió, les entitats beneficiàries podran sol·licitar la modificació d'aquesta. Aquesta modificació, que serà única durant tot el període d'execució, haurà de fonamentar-se en circumstàncies sobrevingudes durant el termini d'execució de l'activitat subvencionada i formalitzar-se amb caràcter immediat al seu esdeveniment i, en tot cas, abans de la finalització del termini d'execució esmentat.  
L'execució de la modificació proposada només podrà ser iniciada a partir del moment en què es notifique la resolució aprovatòria. En aquestes modificacions no es podrà incloure cap acció formativa (especialitat) no prevista en la sol·licitud inicial, ni comportaran canvis en la modalitat d'execució i hauran de respectar les condicions que van determinar el càlcul de la valoració tècnica de la sol·licitud i qualsevol altre límit o condició indicats expressament en la resolució. Les sol·licituds que no respecten els límits esmentats seran denegades.  
Les sol·licituds de modificació se sotmetran a l'òrgan instructor i seran resoltes per l'òrgan concedent de la subvenció. En tot cas, la modificació només podrà autoritzar-se si no danya drets de tercers.  
L'òrgan concedent haurà de dictar resolució acceptant o denegant la modificació proposada en el termini d'un mes des de la data en què la sol·licitud haja tingut entrada en el registre de l'òrgan competent per a la seua tramitació. Una vegada transcorregut aquest termini sense haver-se notificat resolució expressa, la sol·licitud podrà entendre's desestimada.  
7. Sense perjudici de l'anterior, les entitats podran sol·licitar canvis en el domicili d'impartició. L'òrgan concedent podrà autoritzar els canvis, previ informe del personal tècnic de formació i proposta de la Subdirecció General de Formació Professional per a l'Ocupació o de la Direcció del Servei de Gestió de Programes de Formació per a l'Ocupació, indistintament. A aquests efectes, en el cas de formació no certificable inclosa en el Catàleg d'especialitats del SEPE, haurà de presentar-se la sol·licitud d'inscripció corresponent acompanyada de declaració responsable sobre la solvència tècnica.  
El canvi de domicili d'impartició només podrà fer-se a partir del moment en què es notifique l'autorització.  
8. Quan es produïsca la renúncia d'alguna de les beneficiàries, el crèdit pressupostari no aplicat podrà concedir-se, sense necessitat de nova convocatòria, a l'entitat o entitats que el sol·liciten següents a aquella, per ordre de puntuació.  
9. Estaran subjectes al deure de comunicació els canvis de les condicions d'impartició aprovades per a cada acció (especialitat), relatius al nombre d'alumnat, calendari, horari i professorat. Aquests canvis seran efectius i es podran aplicar a partir del moment en què el personal tècnic de formació els valide en l'aplicació informàtica corresponent.  
  
10. Les resolucions adoptades sobre les sol·licituds d'aquestes ajudes posen fi a la via administrativa i contra aquestes podrà interposar-se recurs contenciós administratiu en el termini de dos mesos, comptats des de l'endemà al de la seua notificació, davant del jutjat contenciós administratiu de la província corresponent, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, recurs de reposició davant d'aquest mateix òrgan en el termini d'un mes, computat en els termes ja esmentats, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que puga interposar-se qualsevol altre recurs dels previstos en la legislació vigent.  
  
Deu. Mitjà de notificació o publicació dels tràmits que cal emplenar en el procediment  
1. Les notificacions es practicaran per mitjans electrònics i seran vàlides sempre que permeten tindre constància del seu enviament o posada a disposició, de la recepció o l'accés per l'interessat o el seu representant, de les seues dates i hores, del contingut íntegre, i de la identitat fidedigna del remitent i el destinatari d'aquesta. L'acreditació de la notificació efectuada s'incorporarà a l'expedient.  
Si per raons tècniques o de qualsevol altra índole la notificació electrònica no és possible, es practicarà mitjançant correu certificat.  
2. D'acord amb el que preveu la legislació vigent en matèria de procediment administratiu comú, quan en qualsevol moment es considere que algun dels actes dels interessats no reuneix els requisits necessaris, l'Administració ho posarà en el seu coneixement, i li concedirà un termini de deu dies per a emplenar-lo.  
Als interessats que no atenguen el requeriment se'ls podrà declarar decaiguts en el seu dret al tràmit corresponent. No obstant això, s'admetrà l'actuació de l'interessat i produirà els seus efectes legals, si es produeix abans o el dia en què es notifique la resolució en la qual es tinga per transcorregut el termini.  
  
Onze. Sol·licitud de bestreta i ingrés de romanents  
D'acord amb el que preveu l'article 6.8 de la Llei 30/2015, de 9 de setembre, per la qual es regula el Sistema de Formació Professional per a l'ocupació en l'àmbit laboral, es preveuen lliuraments de fons amb caràcter previ a l'inici de l'activitat formativa de fins al 25 % de l'import concedit. Igualment, es preveu el pagament de fins a un 35 % addicional una vegada acreditat l'inici de l'activitat formativa. A aquests efectes, es podran formalitzar les sol·licituds en els models normalitzats que es facilitaran a aquest efecte, que comprendran les opcions següents:  
a) Sol·licitar amb caràcter previ a l'inici de l'activitat formativa la bestreta de fins al 25 % de la subvenció concedida i, en la mateixa sol·licitud, la bestreta de fins al 35 % addicional, amb caràcter condicionat a l'acreditació de l'inici de l'activitat formativa.  
b) Sol·licitar amb caràcter previ a l'inici de l'activitat formativa la bestreta de fins al 25 % de la subvenció concedida i, si escau, amb caràcter addicional a la sol·licitud anterior, presentar una nova sol·licitud en el termini d'un mes a partir de l'inici de l'activitat formativa de fins al 35 % de la subvenció concedida.  
Així mateix, es podrà sol·licitar per part del beneficiari una única bestreta fins al 60 % de l'import concedit, una vegada acreditat l'inici de l'activitat formativa.  
Llevat que l'entitat beneficiària estiga exempta d'aquesta obligació, d'acord amb la normativa vigent, s'haurà de presentar aval bancari per un import igual a la quantitat que cal anticipar. L'entitat beneficiària haurà de depositar la garantia en la direcció territorial corresponent de la conselleria competent en matèria d'hisenda. Una vegada obtinguda la carta de pagament acreditativa del depòsit, l'haurà de presentar l'entitat beneficiària en el Servei de Gestió de Programes de Formació per a l'Ocupació com a requisit previ i indispensable per al pagament anticipat.  
Les garanties es cancel·laran per acord de l'òrgan concedent en els casos següents:  
1. Una vegada comprovada de conformitat la justificació adequada de la bestreta.  
2. Quan s'hagen reintegrat les quantitats anticipades.  
D'acord amb el que preveu l'article 19.5 de la Llei general de subvencions, els rendiments financers que es generen pels fons lliurats a les entitats beneficiàries no incrementaran l'import de la subvenció concedida, en raó a l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
  
Amb caràcter previ al cobrament, l'entitat beneficiària haurà d'acreditar, mitjançant declaració responsable, que es troba al corrent de les seues obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, general de subvencions.  
Dins del termini de justificació previst en aquesta convocatòria, l'entitat haurà de procedir a l'ingrés dels romanents no aplicats en el compte número ES49-0532-3517-14-4448328613, del Banc Santander, a favor de LABORA Servei Valencià d'Ocupació i Formació, i acreditar-lo davant del mateix òrgan identificant el número d'expedient.  
  
Les bestretes i/o els pagaments restants que haja de fer l'Administració es faran efectius en el termini màxim de tres mesos, a comptar de la presentació pel beneficiari de la documentació requerida per a sol·licitar aquesta bestreta, o de dotze mesos des de la presentació de la justificació final de l'activitat objecte de subvenció.   
  
Dotze. Ajudes a l'alumnat   
1. Les persones desocupades que tenen una discapacitat d'almenys el 33 % podran percebre una beca per import de 9 euros per dia realment assistit.  
2. Ajudes de transport. Les persones amb ocupació desocupades que participen en les accions formatives subvencionades a l'empara d'aquesta convocatòria podran percebre ajudes en concepte de transport. Per a això, serà requisit haver superat amb èxit els mòduls propis de l'especialitat principal, excepte en els casos d'alumnat amb paràlisi cerebral, malaltia mental o discapacitat intel·lectual amb un grau de discapacitat igual o superior al 33 % o amb discapacitat física o sensorial amb un grau de discapacitat igual o superior al 65 % en què no s'exigirà aquest requisit. La quantia d'aquestes ajudes ascendirà a 1,5 euros per dia d'assistència.   
3. El dret a les ajudes es generarà indistintament per l'assistència a l'acció formativa en el centre de formació o a conseqüència de la realització del mòdul de PPNL/FCT.  
4. Les beques per discapacitat són compatibles amb l'ajuda en concepte de transport.  
5. La quantia de l'ajuda es determinarà en funció dels dies realment assistits, prèvia verificació que es compleixen els requisits establits, a la vista de la documentació justificativa presentada per l'entitat que imparteix el curs.  
La situació de l'alumnat en el moment d'incorporar-se a l'acció formativa serà la tinguda en compte per a verificar el compliment dels requisits. S'entendrà com a treballador desocupat aquell que en el dia de la seua incorporació al curs siga demandant d'ocupació; en cas contrari, no es tindrà dret a les beques i les ajudes. S'interromprà el dret a la percepció de la beca o l'ajuda si el treballador deixa de tindre la condició d'aturat. Si, amb motiu de la seua contractació o inserció laboral acreditada, causa baixa en les accions formatives que es desenvolupen sobre la base d'aquesta convocatòria, persistirà el dret a l'ajuda pels dies realment assistits sempre que concórrega la resta de condicions exigides.  
6. D'acord amb el que preveu l'article 23 de l'Ordre de bases, les entitats beneficiàries col·laboraran en la gestió de les beques i les ajudes a l'alumnat participant.  
La direcció general competent en matèria de formació per a l'ocupació entregarà a les referides entitats l'import de les ajudes corresponents al nombre teòric d'alumnat participant aturat i amb discapacitats i puguen assistir al programa de formació que li ha sigut subvencionat, import que en cap cas es considerarà integrant del seu patrimoni.  
  
Les entitats hauran de:  
1. Comprovar que l'alumnat que accedeix a aquestes ajudes es troba inscrit, en situació de desocupació, en un servei públic d'ocupació en el moment de l'inici del grup (curs).  
2. Depositar la quantitat transferida en concepte d'ajudes/beques, en un compte separat de titularitat de l'entitat col·laboradora i comunicar al Servei de Gestió de Programes de Formació per a l'ocupació el número d'aquest compte.   
3. Comprovar que l'alumnat desocupat amb alguna mena de discapacitat acredita aquesta, mitjançant el certificat corresponent emés per l'administració competent.   
4. Comprovar els dies d'assistència al grup corresponent (curs).  
  
5. Entregar a l'alumnat beneficiari els fons que els corresponguen en concepte d'ajuda de transport i/o beca, segons els dies assistits i justificats.  
6. Constituir causa de pèrdua del dret a percebre les ajudes quan s'incorre en més de tres faltes d'assistència no justificades al mes en cada acció formativa.  
7. Justificar dins del termini de presentació del compte justificatiu, davant del Servei de Gestió de Programes de Formació per a l'ocupació, la utilització correcta dels fons rebuts per a ajudes de transport i beques a l'alumnat desocupat, per a això hauran de presentar una memòria en què es reculla la relació de l'alumnat beneficiari, fitxa de control dels dies d'assistència al grup (curs), ajudes i/o beques abonades i el concepte d'aquestes, i hauran d'emplenar i signar els documents generats per l'aplicació informàtica.  
8. Dins del mateix termini, l'entitat haurà de procedir a l'ingrés en el compte número ES45-1545-2170-93-4440616022, del Banc Santander, a favor de LABORA Servei Valencià d'Ocupació i Formació, i identificar el número d'expedient dels romanents no aplicats i acreditar-lo davant del mateix òrgan.  
9. La resolució de liquidació inclourà la quantia considerada correctament justificada segons el que preveuen els apartats anteriors i la procedència de la minoració o el reintegrament, si escau, de la quantia justificada de manera incorrecta o insuficient.  
  
Tretze. Termini d'inici i finalització de les accions formatives   
  
1. La gestió d'aquestes ajudes correspondrà al Servei de Gestió de Programes de Formació per a l'Ocupació i a la direcció general competent en la matèria de formació professional per a l'ocupació.  
2. Per a l'execució del programa corresponent, es tindrà en compte el que preveuen l'article 17 de l'Ordre de bases i la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral; en el Reial decret 694/2017, de 3 de juliol, que la desenvolupa, i altra normativa de desenvolupament i aplicació.  
3. En tot cas, l'execució dels programes s'iniciarà durant l'exercici pressupostari corresponent a aquesta convocatòria i haurà de finalitzar el 31 d'agost de 2021.  
4. No podrà iniciar-se cap curs que tinga com a finalitat donar accés a carnets professionals o altres activitats o professions regulades sense comptar prèviament amb l'autorització administrativa pertinent, quan siga preceptiva d'acord amb la normativa corresponent.  
5. La gestió de l'execució i la justificació del programa formatiu s'efectuarà a través de l'aplicació informàtica establida a aquest efecte.  
6. Les entitats beneficiàries hauran de remetre a l'òrgan gestor una ?comunicació d'inici- de la formació que desenvoluparan, almenys 5 dies abans, l'inici de cadascun dels grups (cursos), en què s'especifique lloc, data i horari de la seua realització i utilitze l'aplicació informàtica corresponent. Així mateix, en aquest mateix termini es comunicarà la relació nominal del professorat o el personal tutor, que acreditarà en la forma prevista en l'article 13 del Reial decret 34/2008, de 18 de gener, pel qual es regulen els certificats de professionalitat i l'article 29 de l'Ordre ESS/1897/2013, de 10 d'octubre, que el desenvolupa, el compliment dels requisits establits per a aquest personal quan es tracte de formació certificable. En el cas que es produïsca una incorporació posterior d'un altre docent, es comunicarà en el termini de tres dies naturals.  
  
7. La falta de comunicació en els terminis esmentats o l'incompliment de les condicions establides en els apartats anteriors implicarà que el grup corresponent (curs) es considere no realitzat, llevat que aquesta omissió es dega a causes imprevistes, degudament justificades i comunicades en el moment en què es produïsquen.  
  
Catorze. Selecció de l'alumnat   
1. En els programes de formació previstos en aquesta convocatòria, el percentatge d'alumnat que treballa i amb ocupació haurà de ser, almenys, del 70 % dels participants en aquests programes.  
L'alumnat desocupat participant en un programa de formació haurà d'estar inscrit com a desocupat en un servei públic d'ocupació i hauran de suposar un màxim del 30 % de l'alumnat participant en el programa.  
  
Les persones interessades hauran de sol·licitar la seua participació en les accions formatives (especialitats) oferides en els diferents programes de formació, i utilitzar, per a això, l'imprés de sol·licitud que podrà obtindre's a través de la pàgina web www.labora.gva.es.  
2. La selecció de l'alumnat participant la realitzarà l'entitat beneficiària i tindran prioritat les dones i els col·lectius vulnerables següents:   
  
a) Les víctimes de violència de gènere.  
b) Persones amb diversitat funcional.  
c) Persones amb baix nivell de qualificació.  
d) Persones majors de 45 anys.  
e) Persones desocupades de llarga durada.  
f) Persones amb ocupació amb contracte a temps parcial o amb contracte temporal.  
g) Persones amb ocupació de les petites i mitjanes empreses.  
h) Les persones titulars i beneficiàries de la renda valenciana d'inclusió.  
i) Les persones que encapçalen famílies monoparentals o monomarentals.  
Així mateix, tindran prioritat les persones amb ocupació contractades a l'empara de l'article 7 del Reial decret llei 3/2012, de 10 de febrer, de mesures urgents per a la reforma del mercat laboral, en què es regula la transformació dels contractes en pràctiques, de relleu i de substitució en indefinits.  
A l'efecte de facilitar el compliment del que preveu el segon paràgraf de l'article 6.2 del Reial decret 34/2008, de 18 de gener, pel qual es regulen els certificats de professionalitat, en relació amb la realització de manera consecutiva d'almenys una unitat formativa per any, es prioritzarà en la selecció de l'alumnat, les persones que en l'exercici anterior hagen participat en el desenvolupament d'alguna unitat formativa de manera que es facilite a aquests l'accés a la certificació del mòdul formatiu i l'acreditació de la unitat de competència corresponent.  
  
L'acreditació dels extrems esmentats acompanyarà la justificació econòmica, mitjançant l'aportació d'un certificat de la persona que tinga la representació legal de l'entitat.  
3. Quan es tracte de formació certificable, finalitzat el procés de selecció, s'estendrà acta que signaran la persona responsable del procés i la persona que tinga la representació legal de l'entitat beneficiària, en què constaran les dades següents: persones preseleccionades, presentades a les proves, si escau, amb el seu resultat, seleccionades i reserves. S'hi inclourà manifestació expressa que les persones candidates seleccionades compleixen els requisits formatius i professionals per a cursar amb aprofitament l'acció formativa, en els termes previstos en l'article 20 del Reial decret 34/2008. De totes aquestes incidències es deixarà constància en l'acta esmentada. En el termini de cinc dies hàbils, es remetrà una còpia de l'acta a la direcció general competent en matèria de formació per a l'ocupació.  
4. Les sol·licituds de participació de l'alumnat i la documentació relativa al procés de selecció seran custodiades per les entitats beneficiàries, que la posaran a la disposició de l'Administració quan els siga requerida.  
5. En tot cas, l'entitat beneficiària serà la responsable de la selecció, així com de la comprovació que les persones que hi participen disposen dels requisits d'accés o de les competències clau per a fer l'acció formativa en funció dels requeriments d'aquesta.  
7. D'acord amb el que estableix l'article 14.2.c de la Llei 30/2015, de 9 de setembre, els treballadors pertanyents a la plantilla de qualsevol entitat de formació que impartisca formació professional per a l'ocupació, en cas d'actuar com a beneficiària o proveïdora de l'oferta formativa per a persones amb ocupació, podran participar en les accions formatives que aquella gestione fins a un límit del 10 % del total de participants programats sense superar, en cap cas, el límit del 10 % del personal en plantilla. A aquests efectes es prendrà en consideració el nombre de persones actual en la plantilla de l'entitat, sempre que hagen estat incloses en aquesta, durant un període igual o superior a 9 mesos.  
  
8. Així mateix, d'acord amb el que preveu l'article 31.2 del Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, el personal empleat públic podrà participar en els programes de formació transversals amb el límit de fins a un 10 % del total de participants de cada programa.  
  
9. Tindran la consideració de no prioritàries a l'accés a l'oferta formativa les persones que han abandonat injustificadament accions formatives en les dues convocatòries anteriors.  
  
Quinze. Obligacions de l'alumnat i causes d'exclusió  
1. L'alumnat està obligat a:  
a) Assistir a les classes de manera regular i contínua i seguir l'acció formativa amb aprofitament.  
b) No simultaniejar cursos de formació per a l'ús de caràcter presencial quan superen les 40 hores setmanals, encara que hi haja compatibilitat horària.  
c) Autoritzar LABORA Servei Valencià d'Ocupació i Formació per a consultar la seua vida laboral, a l'efecte de control del compliment de les condicions establides en aquesta convocatòria.  
2. Causes d'exclusió de l'alumnat:  
a) La falta d'aprofitament o l'obstaculització del desenvolupament normal del curs, amb el vistiplau previ del personal tècnic de formació.  
  
b) Simultaniejar cursos de formació per a l'ocupació, quan superen les 40 hores, en els termes de l'apartat 1.b d'aquest resolc. En aquest cas, l'exclusió s'aplicarà als cursos als quals s'haja incorporat de manera més recent.  
c) No presentar l'autorització per a consultar la vida laboral o revocar-la una vegada presentada.  
d) Incórrer en més de tres faltes d'assistència no justificades en el mes. Les faltes d'assistència justificades no computaran a aquest efecte, llevat que representen més del 25 % de la durada de l'acció formativa. L'entitat que imparteix l'acció formativa farà efectiva la baixa del participant el dia lectiu següent al de la comissió de les faltes esmentades.  
  
  
Setze. Quantia de la subvenció   
1. La quantia de la subvenció es calcularà multiplicant el nombre d'hores pel nombre d'alumnat participant i pel mòdul econòmic corresponent de l'especialitat formativa.   
2. Per a fixar la quantia de la subvenció, s'aplicaran els mòduls econòmics màxims següents (cost per participant i hora de formació) segons la modalitat d'impartició de la formació:  
a) Presencial: 8 euros.  
b) Quan es tracte d'accions formatives de la modalitat de teleformació: 5 euros.  
c) Mixta: s'aplicaran els mòduls corresponents a les hores de formació presencial o teleformació que tinga l'acció formativa concreta considerada aplicant els mòduls expressats en les lletres a) i b) anteriors.  
3. La subvenció estarà determinada pel pressupost establit i s'adjudicarà a les entitats beneficiàries, seguint l'ordre de puntuació obtinguda d'acord amb els criteris de valoració establits en l'annex I, fins que s'esgote el crèdit pressupostari assignat. A aquest efecte, per als programes sectorials, l'adjudicació de les subvencions es farà independentment per a cadascun dels sectors convocats.  
  
4. Per a la determinació del finançament addicional per a les ajudes a l'alumnat desocupat i amb discapacitats, es calcularà sobre la base de les ajudes concedides per aquests conceptes en l'última convocatòria resolta, import que en cap cas es considerarà integrant del seu patrimoni.   
  
  
Dèsset. Subcontractació   
D'acord amb el que preveu l'article 19.3 del Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, la impartició de les accions formatives contingudes en els programes assenyalats en aquesta convocatòria es farà per entitats de formació acreditades i/o inscrites. Aquestes entitats no podran subcontractar amb tercers l'execució de l'activitat formativa que els haja sigut adjudicada. A aquest efecte, la contractació per l'entitat adjudicatària del personal docent per a la impartició de la formació no es considerarà subcontractació. Per contractació de personal docent s'entén exclusivament la contractació de persones físiques.  
  
  
Díhuit. Despeses subvencionables   
1. Les despeses subvencionables es regiran pel que disposa l'article 31 de la Llei 38/2003, de 17 de novembre.  
2. Es considerarà despesa realitzada la que haja sigut efectivament pagada amb anterioritat a la finalització del període de justificació.  
3. Es consideraran despeses subvencionables les que de manera indubtable estiguen relacionades amb l'activitat objecte de la subvenció, resulten estrictament necessàries per a la seua execució i hagen sigut contretes durant el període d'execució establit per a la realització de l'activitat objecte de l'ajuda. Només es consideraran despeses subvencionables les contretes a partir de la concessió de la subvenció. Sense perjudici de l'anterior, es podran imputar com a despeses subvencionables els costos indirectes corresponents a l'elaboració i la presentació del programa de formació des de la data de publicació de la respectiva convocatòria i els d'elaboració i presentació de la justificació de la subvenció rebuda fins al moment de la seua presentació.  
4. Amb caràcter general, seran susceptibles de finançament les despeses següents:  
a) Costos directes de l'activitat formativa:  
1r. Les retribucions dels formadors i dels tutors formadors interns i externs. S'hi podran incloure salaris, assegurances socials, dietes i despeses de locomoció en el supòsit de contractació laboral, i despeses de contractació en el supòsit de contracte de serveis i, en general, tots els costos imputables en l'exercici de les activitats de preparació, impartició, tutoria i avaluació als participants de les activitats formatives.  
   
També es podran incloure les retribucions del personal que, sense ser formador o tutor formador de l'acció formativa, fa tasques de suport tècnic relacionades directament amb el procés d'aprenentatge, assessorament i orientació a l'alumnat, amb accions com: diagnòstic individualitzat i elaboració del perfil, disseny d'itinerari personalitzat, assessorament per a la definició del currículum i cerca activa d'ocupació i altres que afavorisquen l'ocupabilitat o la utilització dels serveis de LABORA Servei Valencià d'Ocupació i Formació, fins a un màxim del 10 % de l'import de la subvenció concedida.  
  
Aquestes despeses hauran de presentar-se degudament desglossades per hores dedicades a l'activitat que s'imputen.  
2n. Les despeses d'amortització d'equips didàctics i plataformes tecnològiques, calculades amb criteris d'amortització acceptats en les normes de comptabilitat, així com el lloguer o l'arrendament financer d'aquests, exclosos els seus interessos, suportats en l'execució de les activitats formatives.  
Aquestes despeses hauran de presentar-se degudament desglossades per activitat formativa i s'imputaran pel nombre de participants en el cas d'ús individual dels equips o les plataformes.  
3r. Despeses de mitjans didàctics i/o adquisició de materials didàctics, així com les despeses en béns consumibles utilitzats en la realització de les activitats formatives, incloent-hi el material de protecció i seguretat. Així mateix, en el cas de la teleformació, els costos imputables als mitjans de comunicació utilitzats entre formadors i participants.  
  
Aquestes despeses hauran de presentar-se degudament desglossades per activitat formativa i s'imputaran pel nombre de participants en el cas d'ús individual dels equips o les plataformes.   
4t. Les despeses de lloguer, arrendament financer, exclosos els seus interessos, o amortització de les aules, els tallers i altres superfícies utilitzades en el desenvolupament de la formació.  
Aquestes despeses hauran de presentar-se degudament desglossades per activitat formativa i s'imputaran pel període de durada de l'acció, tenint en compte els espais i/o els mitjans utilitzats.  
Les despeses d'amortització es calcularan segons normes de comptabilitat generalment acceptades, i es podrà aplicar el mètode d'amortització segons les taules aprovades pel Reglament de l'Impost de Societats.  
Per aquest concepte, es podran imputar les despeses que es produïsquen tant en el període d'impartició del curs com en la setmana anterior al seu inici, a efectes de possibilitar el procediment de selecció de l'alumnat.   
5é. Despeses d'assegurança d'accidents i responsabilitat civil dels participants, d'acord amb el que disposa l'article 6 del Reial decret 694/2017, de 3 de juliol.  
Aquestes despeses hauran de presentar-se desglossades per activitat formativa i la seua imputació es farà pel nombre de participants.  
6é. Costos d'avaluació de la qualitat de la formació. Aquest tipus de despeses només serà elegible si s'ha especificat expressament en el projecte que acompanya a la sol·licitud de l'acció formativa i en els seus mateixos termes. Aquesta activitat, que no podrà ser exercida per personal que haja impartit docència en la mateixa acció formativa, es desenvoluparà per personal titulat universitari en Psicologia, Pedagogia o Sociologia i/o personal amb experiència demostrada en aquestes funcions. Per aquest subconcepte, s'admetrà com a màxim el 5 % de la subvenció concedida.  
7é. Despeses de publicitat i difusió de les activitats formatives i de captació i selecció dels alumnes participants. LABORA Servei Valencià d'Ocupació i Formació a través de la seua pàgina web, establirà les proporcions, el color i la disposició dels logotips que es podran utilitzar, que se subjectarà únicament a l'obligació de comunicació prèvia. Per a la resta de formats publicitaris serà necessària la prèvia autorització per a comprovar que s'adeqüen a la normativa d'aplicació. Aquestes despeses hauran de presentar-se degudament desglossades per acció formativa, i serà necessària la comunicació d'aquestes.  
8é. Les despeses derivades de la realització de l'informe per l'auditor, en el cas que la justificació es realitze mitjançant presentació de compte justificatiu amb aportació d'informe d'auditor, d'acord amb el que preveu l'article 74 del reglament de la Llei general de subvencions. En el cas de resultar-ne obligatòria la presentació, per aquest concepte es podrà imputar fins al 2 % de la subvenció concedida o de la modificada, si escau, per al programa formatiu, excloses les ajudes a l'alumnat fins al límit de 15.000 euros.  
9é. Despeses derivades de la contractació de persones especialitzades en l'atenció als alumnes amb discapacitat o pertanyents a col·lectius en situació o risc d'exclusió social, i/o de l'adaptació de mitjans didàctics i avaluació, amb la finalitat de millorar les condicions en què aquests alumnes reben la formació.  
b) Costos indirectes de l'activitat formativa:  
1r. Els costos de personal de suport tant intern com extern i tots els necessaris per a la gestió i l'execució de l'activitat formativa. Per aquest concepte es podran imputar les despeses que es produïsquen tant en el període d'impartició del curs com en els 30 dies anteriors al seu inici i els 30 dies posteriors a la seua finalització. L'entitat beneficiària aportarà, d'acord amb les instruccions que li seran comunicades abans de l'inici de l'acció formativa, control d'assistència amb parts horaris al personal de suport.  
2n. Les despeses financeres directament relacionades amb l'activitat subvencionada i que resulten indispensables per a la preparació adequada o l'execució d'aquesta. No es podran subvencionar els interessos deutors dels comptes bancaris.  
3r. Altres costos: llum, aigua, calefacció, telefonia, connexió telemàtica, missatgeria, correu, neteja i vigilància i altres costos, sempre que estiguen associats a l'execució de l'activitat formativa. No es podran incloure les despeses de reparació d'instal·lacions o equips.  
De conformitat amb l'article 31.9 de la Llei 38/2003, de 17 de novembre, aquests costos hauran d'imputar-se pel beneficiari a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura en què aquests costos corresponguen al període en què efectivament es fa l'activitat.   
La suma dels costos indirectes no podrà superar el 10 % del cost total de l'activitat formativa realitzada i justificada.  
6. En tot cas, els costos subvencionables han de respondre a despeses reals, efectivament realitzades, pagades i acreditades mitjançant factures o documents comptables de valor probatori equivalent i ser justificats d'acord amb el que estableix el resolc següent.  
En el supòsit de cofinançament pel Fons Social Europeu o altres fons estructurals de la Unió Europea o supranacionals es podrà aplicar per les administracions competents implicades la normativa comunitària i espanyola corresponent, a l'efecte de determinar les despeses subvencionables.  
  
Dèneu. Justificació i pagament   
1. Les persones beneficiàries hauran de justificar la realització de l'activitat formativa subvencionada, així com les despeses generades per aquesta activitat. Per a això, hauran de tindre en compte el que estableix l'article 31 de la Llei 38/2003, de 17 de novembre, així com els costos subvencionables i els criteris d'imputació establits en aquesta convocatòria.  
2. En cap cas es permetrà la compensació entre els conceptes subvencionats.  
3. El compte justificatiu es presentarà a través de l'aplicació informàtica que, si escau, es facilite.  
4. Les ajudes a l'alumnat es justificaran d'acord amb el que preveu aquesta convocatòria.  
5. Quan la quantia subvencionada siga superior a 100.000 euros, per a procedir a la justificació i la liquidació final posterior de la subvenció, l'entitat beneficiària haurà d'emplenar i remetre a l'òrgan gestor un compte justificatiu amb aportació d'informe d'auditor, conforme al que estableix l'article 74 del Reglament de la llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i d'acord amb l'Ordre EHA/1434/2007, de 17 de maig.  
  
La revisió de la memòria econòmica per la persona auditora abastarà la totalitat de les despeses incorregudes en la realització de les activitats subvencionades i consistirà a comprovar els extrems recollits en l'article 3.2.b de l'Ordre EHA/1434/2007, de 17 de maig, esmentada anteriorment. A més, a l'efecte del que preveu l'article 73 de l'RLGS, comprovarà que l'entitat beneficiària ha estampillat l'original dels justificants i ha fet constar el número d'expedient i la quantia imputada.  
  
El compte justificatiu, juntament amb l'informe de l'auditor, hauran de remetre's en el termini màxim de dos mesos a partir de la finalització del programa corresponent i sense que en cap cas es puga sobrepassar el 30 de setembre de l'exercici corresponent. Transcorregut aquest termini sense que s'haja efectuat la presentació de la indicada documentació, s'hi aplicarà el que preveu, per a aquests casos, l'article 70.3 del reglament de la Llei general de subvencions, aprovat pel Reial decret 887/2006, de 21 de juliol.  
En aquest compte s'inclouran els documents següents:  
a) Certificat d'execució del programa de formació, signat per la persona que tinga la representació legal de l'entitat beneficiària, que es generarà per l'aplicació informàtica corresponent.  
b) Certificat de costos, signat per la persona que tinga la representació legal de l'entitat beneficiària, que es generarà per l'aplicació informàtica corresponent.  
c) En el cas que l'entitat beneficiària impute despeses de personal de suport, aportarà, d'acord amb les instruccions que li seran notificades abans de l'inici del programa formatiu, control d'assistència amb parts horaris d'aquest personal, juntament amb una memòria justificativa dels treballs realitzats per aquest.  
d) Declaració d'altres costos associats, si n'hi ha, que la generarà l'aplicació informàtica corresponent.  
e) Llista d'imputacions per acció formativa (especialitat) i grup (curs), entitat beneficiària, que la generarà l'aplicació informàtica que es designe.  
f) Certificat positiu o negatiu sobre percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, signat per la persona que tinga la representació legal de l'entitat beneficiària.  
g) Memòria relativa a les actuacions d'avaluació i control signada per la persona que tinga la representació legal de l'entitat beneficiària.  
  
h) Presentació de les tres ofertes de diferents proveïdors d'acord amb el que preveu l'article 31.3 de la Llei 38/2003, de 17 de novembre, general de subvencions, modificada per la Llei 14/2011, d'1 de juny, de la ciència, la tecnologia i la innovació. Quan l'elecció del proveïdor no recaiga en l'oferta econòmica més avantatjosa, haurà de justificar-se expressament en una memòria que respon a criteris d'eficiència i economia.  
i) Justificant de devolució a LABORA Servei Valencià d'Ocupació i Formació de la quantia de la subvenció no utilitzada si la quantitat justificada és inferior a la bestreta rebuda, l'ingrés de la qual s'haurà d'efectuar mitjançant xec o transferència bancària al compte número ES31-5420-3325-06-2485648721, del Banc Santander, el titular del qual és el LABORA Servei Valencià d'Ocupació i Formació que identifique el número d'expedient.  
j) Identificació del subcompte d'ingressos en què es comptabilitza la subvenció concedida. Relació de subcomptes de despeses que s'utilitzen per a la gestió de la subvenció.  
Tots aquests documents els haurà de segellar la persona responsable de l'auditoria que haja revisat el compte justificatiu.  
L'informe d'auditoria haurà de cobrir el contingut que figura en l'annex III de la Resolució de 18.03.2011, del Servei Públic d'Ocupació Estatal, publicada en el BOE núm. 76 de 30.03.2011.  
6. Quan la quantia subvencionada siga inferior a 100.000 euros, es presentarà, en el termini màxim de dos mesos a partir de la finalització del programa corresponent, el compte justificatiu amb tot el contingut previst en l'article 72 del Reial decret 887/2006, de 21 de juliol, pel qual s'aprova el reglament de la Llei general de subvencions.  
  
Per al còmput d'aquest termini, el mes d'agost es considerarà inhàbil. No obstant això, la presentació en cap cas podrà sobrepassar el 30 de setembre de l'exercici corresponent. Transcorregut aquest termini, sense que s'haja efectuat la presentació de la documentació indicada, s'hi aplicarà el que preveu per a aquests casos l'article 70.3 del mateix text reglamentari.  
7. L'òrgan gestor expedirà, si escau, els certificats de comprovació i aprovació de la documentació justificativa de la despesa, així com la proposta de pagament de les bestretes i les liquidacions.  
  
Vint. Obligacions dels beneficiaris  
sense perjudici de les altres obligacions establides en la Llei 30/2015, de 9 de setembre, en el Reial decret 694/2017, de 3 de juliol, i en l'Ordre de bases, constitueixen obligacions dels beneficiaris:  
1) Aportar la informació i la documentació que es requerisca durant la fase d'instrucció del procediment, l'execució de la formació i la justificació de la subvenció, així com tindre a la disposició dels òrgans de control competents els documents acreditatius de l'assistència dels treballadors a les accions formatives i els controls d'avaluació del seu aprenentatge i registres d'activitat formativa realitzada, en el cas que la formació haja sigut impartida en la modalitat de teleformació.  
  
Així mateix, els beneficiaris hauran de facilitar i corresponsabilitzar-se en el seguiment de la participació dels participants, de l'aprenentatge i la seua avaluació, així com en la investigació de metodologies i eines necessàries per a la posada al dia del sistema de formació professional per a l'ocupació en l'àmbit laboral. En les accions presencials s'haurà de portar un control d'assistència diari segons el model que s'establisca per les administracions competents.   
2) Garantir la gratuïtat de les accions formatives per als participants en la formació subvencionada i no percebre cap quantitat d'aquestes.  
3) Haver realitzat o, si escau, garantit les devolucions de quantitats concedides i pagades en convocatòries anteriors i la devolució de les quals li haja sigut exigida mitjançant reclamació prèvia a la via executiva o mitjançant resolució de procedència de reintegrament, sempre que hi haja resolució ferma, llevat que s'haja produït la suspensió de l'acte, i acreditar no ser deutora per resolució ferma de procedència de reintegrament, tant en la data de concessió com en la de pagament.  
  
4) Comunicar a l'òrgan concedent competent l'obtenció d'altres subvencions, ajudes, ingressos o recursos que financen les activitats subvencionades, amb anterioritat a la justificació de l'aplicació donada als fons percebuts. Aquests ingressos seran incompatibles amb la subvenció destinada a la mateixa finalitat, per la qual cosa aquesta serà minorada en la quantitat ja percebuda.  
5) Acreditar amb anterioritat a dictar-se la proposta de resolució de concessió de la subvenció i a fer-se el pagament d'aquesta, que es troba al corrent en el compliment de les seues obligacions tributàries i amb la Seguretat Social, en la forma que determinen les convocatòries, sense perjudici del que preveu l'article 22.4 del Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre.  
6) Fer constar el caràcter públic del finançament de l'activitat subvencionada i, si escau, el cofinançament del Fons Social Europeu o de qualsevol altre fons comunitari o supranacional. En aquest últim supòsit, l'entitat beneficiària hi haurà d'incloure, en les activitats d'informació de les accions formatives publicacions, material didàctic i acreditacions de la realització de la formació que cal entregar als participants l'emblema del Fons Social Europeu o del fons comunitari o supranacional que hi corresponga, així com complir les altres obligacions de publicitat establides en la normativa comunitària o supranacional aplicable.  
  
Així mateix, quan l'entitat beneficiària de la subvenció siga una persona jurídica privada, i la quantia en concepte d'ajudes o subvencions rebudes de l'Administració autonòmica o de qualsevol altra entitat enumerada en l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, durant el període d'un any, siga per un import superior a 10.000 euros, haurà de donar la publicitat adequada a aquesta, que indique, almenys, l'entitat pública concedent, l'import rebut i el programa, l'activitat, la inversió o l'actuació subvencionada. La difusió d'aquesta informació s'ha de fer preferentment a través de les pàgines web corresponents. En cas que no disposen de pàgina web en què realitzar aquesta publicitat, hauran de complir aquesta obligació a través del portal que la Generalitat pose a la seua disposició.  
  
7) Remetre a l'òrgan competent una comunicació d'inici de la formació que desenvoluparà, inclosa qualsevol modificació posterior, i, si escau, la comunicació de finalització, conforme al contingut, els terminis i el procediment que a aquest efecte se l'informe.   
Aquesta comunicació, dirigida de manera fefaent al personal tècnic de formació assignat, es farà amb una antelació mínima de cinc dies a la data d'inici de cada curs, amb indicació de l'horari, lloc d'impartició, nombre de l'alumnat que comença i la relació nominal del professorat o el personal tutor, amb l'acreditació de la titulació exigida en el programa formatiu que es va incloure en el projecte. Quan es tracte d'accions formatives vinculades a certificats de professionalitat l'acreditació dels requisits del personal formador i tutor formador s'ajustarà al que disposa l'article 13 del Reial decret 34/2008, de 18 de gener, pel qual es regulen els certificats de professionalitat i l'article 29 de l'Ordre ESS/1897/2013, de 10 d'octubre, que el desenvolupa.  
  
La falta de comunicació en els terminis establits implicarà que l'acció formativa corresponent es considere no realitzada a l'efecte de la justificació de la subvenció, llevat que la no-comunicació en termini es dega a causes imprevistes, degudament justificades i comunicades en el moment en què es produïsquen.  
8) Informar l'alumnat de l'abast de la formació i de si aquesta és conduent o no a l'obtenció d'un certificat de professionalitat complet o la seua acreditació parcial.  
9) Portar una comptabilitat separada o codi comptable adequat, respecte de totes les transaccions relacionades amb l'activitat subvencionada i disposar d'un sistema informatitzat de registre i emmagatzematge de dades comptables.  
10) Complir, en la impartició de les accions formatives, les prescripcions que se'ls puga aplicar en virtut de disposició legal o reglamentària, inclosa l'obligació d'impartir la formació en els espais i amb els mitjans formatius acreditats o inscrits per a tal fi.  
11) Mantindre les exigències tecnicopedagògiques, d'instal·lacions, equipament i mitjans humans tingudes en compte per a l'acreditació de l'especialitat.  
12) Sotmetre's a les actuacions de comprovació, que efectuarà LABORA Servei Valencià d'Ocupació i Formació, o qualssevol altres de comprovació i control financer que puguen fer els òrgans de control competents, tant nacionals com comunitaris, que aporte tota la informació que els siga requerida d'acord amb el que preveuen els articles 45 i 46 de l'LGS, així com als controls i a les auditories de qualitat que establisquen les administracions competents, els resultats de les quals s'incorporaran als registres en què estiguen inscrites.  
  
13) Comprovar que les persones participants disposen dels requisits d'accés, o de les competències clau per a realitzar l'acció formativa en funció dels requeriments d'aquesta.  
14) Les persones beneficiàries de la subvenció estaran obligades a conservar, almenys durant un termini de 4 anys, considerant, si escau, la interrupció del termini de prescripció del dret de l'Administració a reconéixer o liquidar el reintegrament de la subvenció concedida, els justificants de la realització de l'activitat que fonamenta la concessió de la subvenció, així com de l'aplicació dels fons rebuts, a l'efecte de les actuacions de comprovació i control. El termini esmentat es computarà a partir del moment en què finalitze el període establit per a presentar la justificació esmentada per part del beneficiari. En el supòsit d'accions cofinançades amb fons comunitaris, s'aplicarà referent a això el que establisca la normativa comunitària. Les entitats que, sense haver transcorregut el període esmentat, decidisquen suspendre la seua activitat o dissoldre's, hauran de remetre còpia de la documentació esmentada a l'òrgan competent, sense perjudici de l'obligació de presentar la documentació justificativa de la subvenció.  
En tant que aquestes ajudes són susceptibles de cofinançament per l'FSE, d'acord amb el que estableixen els 140 i 141 del Reglament (UE) número 1303/2013, del Parlament Europeu i del Consell, de 17 de desembre de 2013, l'entitat haurà de mantindre tots els documents justificatius relatius a les despeses secundades pels fons sobre les operacions a la disposició de la Comissió i del Tribunal de Comptes Europeu, durant un termini de dos anys a partir del 31 de desembre següent a la presentació dels comptes en què estiguen incloses les despeses definitives de l'operació conclosa, i l'últim exercici comptable estarà comprés entre l'1 de juliol de 2023 i el 30 de juny de 2024.  
  
15) Comunicar, si escau, la renúncia a l'execució de la subvenció concedida en un termini màxim de 2 mesos des de la notificació d'aquesta. En el cas que l'entitat no haja renunciat durant aquest termini i presente renúncia en un termini posterior o no execute les accions que li han sigut concedides, es considerarà com un incompliment de les obligacions establides.  
16) Acceptar-ne la inclusió en la llista d'entitats beneficiàries que es publicarà d'acord amb el que preveu l'article 18.1 de la Llei 38/2003, de 17 de novembre, general de subvencions, i donar a conéixer de manera inequívoca que es tracta d'una acció subvencionada per LABORA Servei Valencià d'Ocupació i Formació i el Ministeri d'Ocupació i Seguretat Social (Servei Públic d'Ocupació Estatal), de conformitat amb les instruccions i els models que a aquest efecte subministre la direcció general competent en matèria de formació professional per a l'ocupació, d'acord amb el que preveu el número 4 del mateix article.  
  
17) Recaptar, dels participants de l'actuació, les dades necessàries per al compliment de les obligacions derivades de l'article 125.2.d i e del Reglament 1303/2013, i l'article 5 i l'annex I del Reglament 1304/2013, els dos del Parlament Europeu i del Consell, de 17 de desembre de 2013.  
18) Cooperar en la tramitació de les ajudes a l'alumnat.  
19) Subscriure en relació amb l'alumnat, tant aturat com ocupat, una pòlissa d'assegurança d'accidents i responsabilitat civil dels participants, en els termes previstos en l'article 6 del Reial decret 694/2017, de 3 de juliol, amb caràcter previ a l'inici de l'acció formativa, que s'ajustarà tant al període de durada teoricopràctic de l'acció formativa, com al seu horari diari, i haurà de cobrir les despeses d'accident in itinere, els riscos derivats de les visites de l'alumnat a empreses o altres establiments que s'organitzen en suport al desenvolupament de les accions formatives.   
a) L'assegurança haurà de cobrir, segons siga el cas, tot el període formatiu i el mòdul de formació pràctica vinculat als certificats de professionalitat, si escau.  
b) Aquesta pòlissa haurà de cobrir els danys que en ocasió de l'execució de la formació es produïsquen pels participants, i LABORA Servei Valencià d'Ocupació i Formació quedarà exonerat de qualsevol responsabilitat sobre aquest tema. A aquest efecte, la pòlissa d'assegurament de la responsabilitat civil enfront de tercers es considerarà com a despesa relativa a l'execució de l'acció formativa.  
c) Es podrà optar per subscriure una pòlissa d'assegurances col·lectiva, amb les indicacions ja exposades, que cobrisca tot l'alumnat del projecte aprovat.  
d) En cap cas, un participant podrà iniciar una acció formativa o un mòdul de formació pràctica sense que s'haja subscrit la pòlissa d'assegurança d'accidents, que haurà de contindre, com a mínim, les cobertures següents:  
1a. Defunció per accident.  
2a. Invalidesa absoluta i permanent per accident.  
3a. Invalidesa permanent parcial per accident, que serà la que hi corresponga segons barem.  
4a. Assistència sanitària per accident amb cobertura equivalent a la de l'assegurança escolar.  
20) En el cas d'accions formatives (especialitats) vinculades a certificats de professionalitat, complir tot el que estableix el Reial decret 34/2008, pel qual es regulen els certificats de professionalitat, i l'Ordre ESS/1897/2013 que el desenvolupa.  
21) Complir la normativa sobre integració laboral de persones amb discapacitat o, si escau, l'exempció d'aquesta obligació, d'acord amb el que estableix el Decret 279/2004, de 17 de desembre, del Consell de la Generalitat.  
  
Vint-i-u minoració o reintegrament de la subvenció  
1. D'acord amb l'article 15 de l'Ordre de bases, l'incompliment dels requisits establits en aquesta i altres normes aplicables, així com de les condicions que s'hagen establit en la resolució de concessió corresponent donarà lloc a la pèrdua total o parcial del dret al cobrament de la subvenció o, previ el procediment de reintegrament oportú, a l'obligació de retornar totalment o parcialment la subvenció percebuda i els interessos de demora que hi puguen correspondre.  
  
2. L'incompliment total de les finalitats per a les quals es va concedir la subvenció o de l'obligació de justificació d'aquesta donarà lloc al reintegrament del 100 % de la subvenció concedida. Igualment es considerarà que concorre l'incompliment total si la realització de l'activitat subvencionada no arriba al 25 % dels seus objectius, mesurats amb l'indicador de nombre d'hores de formació multiplicat per nombre d'alumnes finalitzats. A aquest efecte, s'inclouran també les hores d'absència que resulten computables per falta justificada o per col·locació.  
  
Sense perjudici del que preveuen l'LGS i la Llei 30/2015, en matèria d'infraccions i sancions administratives, seran causes específiques per a declarar la pèrdua del dret al cobrament de la subvenció concedida i, si escau, de reintegrament d'aquesta:  
a) La falta de comunicació de l'inici de les accions formatives en el termini i forma previstos.  
b) Percebre per qualsevol concepte alguna quantia o remuneració de l'alumnat participant en l'acció subvencionada.  
c) La falsedat de les dades contingudes en el compte justificatiu de despeses.  
d) No impartir l'acció formativa (especialitat) en una aula prèviament acreditada o inscrita.  
e) Qualsevol altre motiu que perjudique la finalitat última per la qual la subvenció haja sigut concedida.   
f) Suposarà la pèrdua del dret al cobrament de la subvenció i de reintegrament d'aquesta, que la subvenció siga destinada a la realització d'una activitat, o al compliment d'una finalitat, que manifestament suposen un greuge o menyspreu cap als senyals d'identitat del poble valencià.  
3. L'incompliment parcial de les finalitats per a les quals es va concedir la subvenció o de l'obligació de justificació d'aquesta donarà lloc al reintegrament parcial de la subvenció concedida. Quan l'execució de l'indicador esmentat en el paràgraf anterior estiga compresa entre el 25 % i el 100 %, la subvenció concedida es minorarà en el percentatge que haja deixat de complir-se, sempre que les despeses hagen sigut degudament justificades.  
D'acord amb el resultat de la revisió de la documentació justificativa de despeses, es procedirà a la liquidació de la subvenció inicialment concedida o de la modificada, si escau (d'ara en avant, la subvenció), amb excepció de l'ajuda a l'alumnat en l'ordre i pels conceptes establits en aquest apartat, de manera que cadascun dels ajustos o minoracions s'aplicarà sobre l'import resultant del qual li antecedeix. En el cas que s'haja concedit alguna bestreta, la liquidació resultant podrà determinar la procedència del reintegrament total o parcial de la quantitat anticipada:  
1r. Ajust de la subvenció a les circumstàncies reals d'execució:  
a) Ajust per alumnat: quan l'entitat beneficiària haja procedit a redistribuir el nombre de l'alumnat participant, i es disminuïsca el nombre utilitzat per al càlcul de la subvenció, es procedirà a ajustar la subvenció a les circumstàncies reals d'execució.  
La minoració per baixes de l'alumnat: les minoracions per aquest concepte es practicaran sobre tots els costos finançables, a excepció dels relatius a la docència i al control de qualitat d'aquesta. Una vegada finalitzat el període de substitució de l'alumnat previst més avant, no es minorarà la subvenció per baixes de l'alumnat desocupat a conseqüència de la seua contractació o inserció laboral, o de l'alumnat ocupat a causa d'una modificació de les seues condicions de treball, així com per la falta d'assistència a algun mòdul per estar exempt de la seua realització prèvia certificació del director territorial competent.  
Sense perjudici de l'anterior, la diferència numèrica entre l'alumnat establit en la resolució de concessió i l'alumnat que finalitze el curs determinarà la minoració proporcional de la subvenció resultant una vegada practicada, si escau, la minoració per hores, i tenint en compte el següent:  
a) Abans d'aconseguir el 25 % de la durada de l'acció formativa, l'entitat podrà incorporar nou alumnat fins a completar el nombre que fixe la resolució de concessió, i substituir les baixes amb noves altes. Quan es tracte d'accions formatives dirigides a l'obtenció de certificats de professionalitat, únicament s'admetrà la substitució, sempre que no s'haja superat aquest percentatge, si es produeix durant els primers cinc dies lectius des de l'inici de l'acció formativa corresponent al certificat de professionalitat. Quan es programen certificats de professionalitat complets a impartir de manera modular, amb la finalitat de facilitar l'accés a cadascun dels mòduls que integren el certificat, es podran incorporar alumnes durant els primers cinc dies lectius des de l'inici de cadascun dels mòduls programats.  
  
Si es produeixen abandons amb posterioritat s'admetran desviacions per acció formativa de fins a un 15 % del nombre de participants que les hagen iniciades.  
b) Es considerarà que l'alumnat ha finalitzat l'acció formativa quan haja assistit, almenys, al 75 % de la durada d'aquesta. A l'efecte de la justificació posterior per part del beneficiari, també es considerarà que han finalitzat l'acció formativa, en el supòsit de treballadors desocupats, els qui han d'abandonar-la per haver trobat ocupació, així com els participants que han causat baixa en el curs per malaltia o accident acreditat, sempre que en els dos supòsits hagen realitzat almenys, el 25 % de l'activitat formativa.  
  
c) No s'efectuarà minoració per la baixa de fins a tres participants de l'alumnat que en el moment de realitzar el mòdul de PPNL/FCT manquen de preparació suficient, apreciada pel personal tècnic de formació i autoritzada per la Direcció del Servei de Gestió de Programes de Formació per a l'Ocupació.  
b) Ajust per hores: així mateix, en el cas que s'haja produït una disminució sobre nombre d'hores d'impartició que van determinar el càlcul de la subvenció, es procedirà a l'ajust d'aquesta a les circumstàncies reals d'execució.  
2n. Minoració per descertificació de grups (cursos): la falta de comunicació de l'inici dels grups (cursos), i l'execució dels no inclosos en la resolució de concessió o no autoritzats, determinarà la minoració de la subvenció per l'import del grup (curs) corresponent.  
  
3r. Minoració per incompliments de percentatges de col·lectius: les minoracions per aquest concepte es realitzaran quan es produïsca l'incompliment dels compromisos adquirits per l'entitat quant a la distribució dels col·lectius de persones desocupades, amb ocupació. Aquesta minoració es farà de manera proporcional a l'incompliment.  
4t. Minoració per justificació incorrecta o insuficient dels costos elegibles: la quantia resultant dels ajustos i les minoracions anteriors determinarà el límit dels costos correctament justificats i en el cas que la quantia d'aquests siga menor, es minorarà la subvenció per la diferència entre les dues.  
5é. Minoració per superar el límit de costos associats: els costos associats hauran d'imputar-se per l'entitat beneficiària a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura en què aquests costos corresponguen al període en què efectivament es va dur a terme l'activitat. La suma dels costos associats no podrà superar el 10 % del cost total de l'activitat formativa realitzada i justificada de conformitat.  
6é. Justificació insuficient de les despeses subvencionades, incloses les corresponents al control de la qualitat de la docència.  
4. Les quantitats que caldrà reintegrar tindran la consideració d'ingressos de dret públic de naturalesa no tributària, i es podrà aplicar, a l'efecte del càlcul, l'interés legal dels diners en els termes establits en l'article 38 de l'LGS.  
5. La Direcció General de LABORA Servei Valencià d'Ocupació i Formació o òrgan en què delegue dictarà resolució en el termini de 12 mesos des de la data de l'acord d'inici, i n'exigirà, si escau, el reintegrament.  
  
Vint-i-dos. Control i seguiment  
de conformitat amb el previst en el capítol de l'Ordre de bases, i dels articles 169 i 170 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, durant el procediment de concessió i justificació de subvencions s'adoptaran les mesures necessàries a fi de comprovar i verificar la realització efectiva de les activitats subvencionades, el compliment de la finalitat o les finalitats que motiven la concessió i l'acreditació adequada de la destinació donada a les quantitats atorgades.  
  
El tipus de control que caldrà realitzar serà preferentment administratiu, basat en la documentació aportada per cada entitat juntament amb la seua sol·licitud i, posteriorment, com a justificació de la subvenció que li haja sigut atorgada. Amb aquesta finalitat, se supervisarà tota la documentació exigida i es requerirà, si escau, l'aportació dels documents complementaris que resulten necessaris per a comprovar, verificar i esclarir tots els extrems que així ho exigisquen.  
A més, es duran a terme comprovacions in situ de la realització de les activitats subvencionades, i podrà reclamar-se informació addicional que permeta contextualitzar la documentació aportada al principi i les activitats programades en funció del seu efectiu grau d'execució. En concret:  
Una vegada iniciada l'acció formativa, l'entitat beneficiària facilitarà el seguiment i el control del seu desenvolupament, per a la qual cosa, d'acord amb les instruccions que li seran notificades abans de l'inici, aportarà la documentació següent:  
a) Control d'assistència mensual que continga la signatura diària de l'alumnat i del professorat assistent.  
b) Comunicats d'alta i baixa.  
Es considerarà que l'alumnat causa alta en una acció formativa quan haja tingut una presència efectiva d'almenys cinc dies lectius. Quant al règim de baixes i substitucions, caldrà ajustar-se al que es preveu entre les causes de minoració.  
c) Comunicació d'incidències.  
Previ informe de la Direcció del Servei de Gestió de Programes de Formació per a l'Ocupació, la persona responsable de la Subdirecció General de Formació Professional per a l'Ocupació podrà acordar la suspensió cautelar del desenvolupament de l'acció formativa quan:  
a) Aquesta no estiga en funcionament.  
b) El personal tècnic docent o l'alumnat no estiguen presents en les sessions presencials en el centre formatiu o en els centres de treball on es desenvolupe el mòdul de PPNL/FCT.  
c) El personal docent no responga al perfil assenyalat en cadascun dels respectius programes formatius.  
d) L'alumnat estiga realitzant funcions diferents de la formació o el mòdul de PPNL/FCT.  
e) L'aula, les instal·lacions, el material de consum o els equips i dotacions no es corresponguen amb els aportats per a la inscripció o l'acreditació.  
f) El nombre de l'alumnat assistent a l'acció formativa siga inferior a la meitat de l'establit en la resolució de concessió o posterior reprogramació d'aquesta acció.  
g) Concórrega qualsevol altra causa greu que afecte el desenvolupament normal de l'acció formativa.  
A sol·licitud de l'entitat beneficiària el personal tècnic de formació podrà autoritzar qualsevol modificació sobrevinguda en les condicions d'impartició de l'acció formativa de caràcter menor, canvis de calendari, horari, professorat, etc.  
  
Vint-i-tres. Avaluació i certificació de la formació   
1. En tot cas, les entitats beneficiàries realitzaran una avaluació i un control de la qualitat de les accions formatives que executen sobre una mostra representativa d'almenys el 10 % dels grups als quals s'haja impartit la formació, incloses les pràctiques. Aquesta activitat podrà ser exercida per personal no docent. Els resultats d'aquesta avaluació els aportarà l'entitat beneficiària, juntament amb la justificació de despeses.  
  
Sense perjudici de la utilitat que aquestes avaluacions tenen per a les entitats beneficiàries i els centres o les institucions que imparteixen la formació, LABORA Servei Valencià d'Ocupació i Formació podrà requerir informació complementària, amb la finalitat d'analitzar la qualitat de les accions de formació desenvolupades en el marc dels programes de formació regulats en aquesta convocatòria. En el cas de formació conduent a l'obtenció de certificats de professionalitat, l'avaluació, el seguiment i el control de la qualitat de la formació es realitzaran en els termes i amb el contingut previstos en el Reial decret 34/2008, de 18 de gener, pel qual es regulen els certificats de professionalitat i en l'Ordre ESS/1897/2013, de 10 d'octubre, que el desenvolupa.  
  
2. LABORA Servei Valencià d'Ocupació i Formació, prèvia petició telemàtica formulada per les entitats beneficiàries, expedirà el certificat individualitzat d'aprofitament de l'alumnat que haja superat el curs o algun dels seus mòduls, amb detall dels mòduls superats i la durada d'aquests. Així mateix, es consignaran les dades de registre del certificat.  
L'entitat beneficiària comunicarà a l'alumnat que té a la seua disposició els diplomes esmentats, en el termini màxim d'un mes, a partir de la data de recepció d'aquests.  
Si el curs es correspon totalment o parcialment amb un certificat de professionalitat, s'emetrà prèvia sol·licitud de l'alumnat a la direcció general competent en matèria de formació per a l'ocupació el certificat de professionalitat o l'acreditació parcial acumulable de les unitats de competència que hi corresponguen. A aquest efecte, el centre que impartisca l'acció formativa presentarà a l'òrgan esmentat, en un termini no superior a tres mesos des de la finalització, les actes d'avaluació signades i els documents en què s'indiquen els resultats d'aquesta amb el contingut previst en el Reial decret 34/2008, de 18 de gener, i en l'Ordre ESS/1897/2013, de 10 d'octubre, que el desenvolupa.  
  
  
Vint-i-quatre. Entrada en vigor  
Aquesta resolució entrarà en vigor el dia següent a la seua publicació en el Diari Oficial de la Generalitat Valenciana.  
Contra aquesta resolució, que esgota la via administrativa, podrà interposar-se un recurs potestatiu de reposició davant d'aquest mateix òrgan en el termini d'un mes a partir de l'endemà de la publicació d'aquesta resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu, de conformitat amb el que estableixen l'article 8, apartat 3, així com l'article 46, apartat 1, ambdós de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-s'hi qualsevol altre recurs que s'estime pertinent.  
  
  
València, 30 de desembre de 2019.- El director general de Labora Servei Valencià d'Ocupació i Formació: Enric Nomdedéu i Biosca.  
  
  
ANNEX I  
 Criteris de valoració de les sol·licituds  
  
La valoració de les sol·licituds té per objectiu l'anàlisi i la determinació de la qualitat de les diferents sol·licituds presentades. En tot cas, es prendran en consideració les condicions que l'entitat reunisca la data de finalització del termini de presentació de sol·licituds, que hauran de mantindre's, com a mínim, fins a la finalització del període màxim d'execució de les accions formatives.  
La valoració de les sol·licituds es realitzarà d'acord amb els criteris següents:  
  
A) ADEQUACIÓ DE L'OFERTA FORMATIVA A LES ACCIONS/ÀREES PRIORITÀRIES 65 punts  
1. Alumnat en accions prioritàries/alumnat total x 50. 50 punts  
Els apartats següents es podran acumular a l'anterior, sense que es puguen superar els 65 punts en total.   
No obstant això, en cas d'alumnat susceptible de ser puntuat en 2 dels apartats següents solament puntuarà en el que atorgue una puntuació més elevada.   
2. Alumnes en accions prioritàries dirigides a l'obtenció d'una acreditació parcial acumulable que no comporte capacitació professional/alumnes totals x 5. 5 punts  
3. Alumnes en accions prioritàries dirigides a l'obtenció de certificat de capacitació professional (carnet professional)/alumnes totals x 10. 10 punts  
4. Alumnes en accions prioritàries dirigides a l'obtenció de certificat de professionalitat complet/alumnes totals x 15. 15 punts  
  
  
B) CAPACITAT ACREDITADA DE L'ENTITAT SOL·LICITANT PER A DESENVOLUPAR EL PROGRAMA DE FORMACIÓ:  
Accions formatives de formació per a l'ocupació dirigida a persones amb ocupació realitzades. A aquests efectes, es prendrà en consideració la suma dels resultats de la segona i la tercera convocatòria anteriors a la que s'estava valorant. 15 punts  
 L'entitat va realitzar entre 1 i 20 accions formatives (grups) 5   
 L'entitat va realitzar entre 21 i 40 accions formatives (grups) 10   
 L'entitat va realitzar més de 40 accions formatives (grups) 15   
  
  
D'acord amb el que preveu el resolc vinté, les entitats hauran de mantindre les exigències tecnicopedagògiques, d'instal·lacions, equipament i mitjans humans, tingudes en compte per a l'acreditació/inscripció de l'especialitat, de tal manera que quede totalment assegurada la solvència tècnica de l'entitat sol·licitant.  
  
  
  
C) ABAST DEL PROGRAMA  
Es valorarà el nombre de treballadors participants en el programa sol·licitat. 20 punts  
 Entre 30 i 60 participants 4   
 Entre 61 i 90 participants 6   
 Entre 91 i 120 participants 8   
 Entre 121 i 180 participants 12   
 Entre 181 i 270 participants 16   
 Més de 270 participants 20   
  
  
D) IMPLANTACIÓ TERRITORIAL A LA COMUNITAT VALENCIANA 10 punts  
 L'entitat té centres acreditats o inscrits en una província de la Comunitat Valenciana. 3   
 L'entitat té centres acreditats o inscrits en dues províncies de la Comunitat Valenciana, ha programat i adquireix l'obligació de formar, almenys, un 20 % dels alumnes en cada província on hi haja centre acreditat o inscrit. A l'efecte de compliment d'aquesta condició, en el cas de teleformació, es tindrà en compte el lloc de residència de l'alumnat. 6   
 L'entitat té centres acreditats o inscrits en tres províncies de la Comunitat Valenciana, ha programat i adquireix l'obligació de formar, almenys, un 20 % dels alumnes en cada província on hi haja centre acreditat o inscrit. A l'efecte de compliment d'aquesta condició, en el cas de teleformació, es tindrà en compte el lloc de residència de l'alumnat. 10   
  
  
E) Aplicació de normes de qualitat:  
Es valoraran en aquest apartat els certificats que acrediten la gestió de la qualitat en el desenvolupament de la formació i el tractament de dades, amb la puntuació següent:  
· Per estar en possessió d'un certificat de qualitat en vigor, WMD1999 l'abast del qual incloga l'activitat en matèria de formació per a l'ocupació o EFQM (Certificat d'Excel·lència Europea 200 + o superior): 16 punts.  
· Per estar en possessió del Certificat SGSI de Seguretat de la Informació (ISO 27157): 4 punts.  
Els punts assignats per cada certificat de qualitat seran acumulatius fins al màxim de 20 punts.  
F) Aplicació de mesures de responsabilitat social.  
S'acreditaran d'acord amb el que estableix la convocatòria corresponent.  
IS: inclusió social  
Es valorarà amb un màxim de 10 punts un percentatge igual o superior al 20 % de persones amb diversitat funcional (1), persones afectades amb trastorn mental greu o molt greu, persones en situació o risc d'exclusió social i dones víctimes de violència de gènere, incloses en les plantilles de les entitats que les sol·liciten, els percentatges inferiors al 20 % es valoraran proporcionalment d'acord amb la fórmula següent:  
  
  
Nombre de persones actualment en la plantilla de l'entitat, pertanyents als col·lectius esmentats, que hagen estat incloses en aquesta, durant un període igual o superior a 9 mesos durant l'exercici anterior.   
 x 5  
Nombre de persones actualment en la plantilla de l'entitat, que hagen estat incloses en aquesta durant un període igual o superior a 9 mesos durant l'exercici anterior.   
  
  
(1) Grau igual o superior al 33 %.  
  
MH: igualtat entre dones i homes  
En aquest apartat es valoraran les accions positives que garantisquen i promoguen la igualtat de dones i homes fins a un màxim de 10 punts, d'acord amb la distribució que s'exposa a continuació. En cas contrari, es puntuarà amb 0 punts:  
. En l'escriptura de constitució o en els estatuts de l'entitat inscrits en el registre corresponent figura com a objectiu d'aquesta el fet de treballar a favor de la igualtat de homes i dones o en cas que l'entitat no dispose d'escriptura de constitució o estatuts ha aportat declaració responsable a aquests efectes. Les entitats subjectes al règim de funció pública en matèria de personal compleixen aquest requisit per prescripció legal (1 punt).   
- L'entitat acredita disposar d'un pla d'igualtat, en els termes prevists en l'article 45 i següents de la Llei orgànica 3/2007, de 22 de març, per a la igualtat efectiva de dones i homes. D'acord amb el que preveu la disposició addicional única del Decret 133/2007, de 27 de juliol, del Consell, sobre condicions i requisits per al visat dels plans d'igualtat de les empreses de la Comunitat Valenciana, les empreses o les organitzacions participades majoritàriament amb capital públic (empreses públiques autonòmiques, provincials i municipals) hauran d'elaborar un pla d'igualtat, així mateix, visat per l'òrgan competent.  
  
Si l'entitat disposa d'un pla la vigència del qual ha finalitzat, bastarà amb la presentació de la resolució de visat del pla d'igualtat expirat i la sol·licitud de tramitació d'un nou pla, juntament amb la documentació presentada a l'organisme competent en igualtat de gènere. Entre l'expiració del pla anterior i la sol·licitud del nou no poden haver transcorregut més de sis mesos.  
 En el cas d'empreses en què no hi haja obligació legal, s'haurà d'aportar el pla aprovat, degudament visat per l'òrgan competent. Per a les entitats subjectes al règim de funció pública en matèria de personal, es considerarà que compleixen aquest tràmit prèvia aportació del pla (9 punts).   
  
GE: grau d'execució  
S'atorgaran, inicialment, un màxim de 10 punts a totes les entitats que concórreguen a aquesta convocatòria. Aquesta puntuació inicial es reduirà d'acord amb el que preveuen els apartats següents, referits a subvencions concedides amb càrrec a la convocatòria immediatament anterior a l'exercici que finança aquesta convocatòria:  
1. En el cas que l'entitat presente la renúncia a l'execució de la totalitat de la subvenció concedida en relació amb algun programa o sector, en un termini de 5 dies hàbils a comptar de la data de la notificació de la resolució de concessió, no es reduirà cap punt respecte a aquest programa o sector.  
2. Aquesta puntuació es reduirà en 2 punts per cada renúncia que es presente de la totalitat de la subvenció concedida en relació amb algun programa o sector després del cinqué dia hàbil a comptar de la data de notificació de la resolució de concessió i amb anterioritat al termini de 10 dies hàbils, respecte a aquest programa o sector.  
3. En els mateixos termes, aquesta puntuació es reduirà en 4 punts per quan s'hauria presentat la renúncia a l'execució de la subvenció concedida en un termini posterior al de 10 dies hàbils des de la data de notificació de la resolució de concessió. Així mateix, es reduirà en 5 punts quan l'actuació no s'haja iniciat a data 31 de desembre de l'exercici anterior a aquesta convocatòria i tampoc s'haja presentat renúncia a l'execució de la subvenció concedida.  
La puntuació final no podrà ser menor de 0 punts.  
Les reduccions anteriors no s'aplicaran a les entitats a les quals se'ls haja notificat la resolució de concessió en data posterior al 30 de novembre de l'exercici anterior al que finança aquesta convocatòria.  
  
  
G) Disminució de la puntuació en la valoració tècnica  
DP: en el cas que la puntuació de la valoració tècnica obtinguda en un programa o sector determinat, calculada en la fase de liquidació d'una convocatòria determinada, comporte una disminució respecte de l'obtinguda per a l'aprovació del pla en el procés de valoració de sol·licituds del mateix programa, sector i convocatòria, s'haurà d'aplicar una reducció sobre la puntuació obtinguda en el procés de valoració actual.  
  
A aquests efectes, es prendran en consideració els resultats de la liquidació de la tercera convocatòria anterior a la qual s'estiga valorant i en el cas que el resultat retorne decimals s'arredoniran a la baixa.  
Quan l'interval de desviació siga igual o inferior a 5 punts percentuals, no es reduirà la puntuació. A partir d'una desviació igual o superior a 6 punts percentuals i igual o inferior a 25 punts percentuals s'aplicarà una reducció d'1 punt per cada punt percentual que s'iniciarà amb -1 punt quan la desviació siga de 6 punts percentuals i finalitzarà amb -20 punts quan la desviació siga de 25 punts percentuals, d'acord amb la taula següent:  
No obstant això, en les tres convocatòries immediatament posteriors a la publicació d'aquesta resolució s'aplicaran les reduccions que s'indiquen a continuació, sobre el mateix programa o sector en què s'hagen produït, corresponents a la tercera convocatòria anterior a cadascuna d'aquestes i arredonint a la baixa els decimals, si escau:   
  
Quan l'interval de desviació siga igual o inferior a 10 punts percentuals, no es reduirà la puntuació. Quan l'interval de desviació siga igual o superior a 11 punts percentuals i igual o inferior a 25 punts percentuals s'aplicarà una reducció d'1 punt per cada punt percentual d'acord amb la taula següent:  
En relació amb els apartats E i F, com que es tracta de documentació voluntària, només es valorarà la documentació que acompanye l'entitat amb la sol·licitud.   
En cas d'empat entre dos o més projectes, es resoldrà a favor del projecte que haja obtingut una puntuació més elevada en els apartats A, B, C, F, D i E, per aquest ordre, i si encara així persisteix l'empat, s'atendrà el número d'ordre de l'expedient.